CC 20220801
1 for þan þe witodlice manega þohte þare þinge race ge-ende-berden þe on us ge-fylde synde;\n2 swa us be-tahten þa þe hyt of fremðe ge-sægen. & þare spræce þéenæs wæren.\n3 Me ge-þuhte geornlice eallen oð ænde-byrdnysse writen þe þu seleste theophilus.\n4 þt þu oncnawe þare worde sodfæstnysse of þam þe þu ge-læred ært.\n5 On herode dagen iudea cyninges wæs sum sacerd on namen zacharias of abian tune. & his wif wæs of áárones dohtren. & hire name wæs elisabeth.\n6 Soðlice hyo wæren ba twa rihtwise be-foren gode. & gangenden on eallen hys beboden & rihtwisnesse. ba twa wrohte.\n7 & hyo nafden nan bearn. for-ðan elisabeth wæs un-berende & hyo on heore dagen baðe forð-eoden.\n8 Soðlice wæs ge-worðen þa zacharias hys sacerd-hades brea. on his ge-wrixles endebyrdnysse be-fore gode.\n9 æfter ge-wunan. þara sacerdes hades hlotes he eode þæt he his offringe sette. Ða he on godes tempel eode\n10 eall wered þas folkes wæs ute biddende on þare offrenge timen.\n11 Ða atewede hym drihtenes ængel standende on þas weofedes swiðren healfe.\n12 Þa warð zacharias ge-drefed þæt ge-seonde & him eige on-reas.\n13 Ða cwæð se ængel hym to. ne on-dred þu þe zacharias. for þan þin bene is ge-herd. & þin wif elisabeth þe sune kenð. & þu nemnest hys name Iohannes\n14 & he byð þe to blisse. & manega on his akynnednysse ge-fageneð.\n15 Soðlice he byð mære be-foren drihtene. & he ne drincð win ne beor. & he beoð ge-felleð mid halgen gaste; Þanne gyt of hys moder innoðe.\n16 & manege israele bearne he ge-chyrd to drihtene heore gode\n17 & he gæð to-foren him on gaste. & on helias ge-mihte. & he fæderan heortan to heora bearnan ge-cyrre. & ungeleafulle. to rihtwise gleaw-scipe. drihtne fulfremed folc ge-gærewian.\n18 Ða cwæð zacharias to þam engle. hwanan wat ich þis. Ic eom nu eald & min wif on heora dagen forð-eode.\n19 Þa andswerede him se ængel. Ich eom gabriel se engel. ic þe stande be-foren gode. & ich eom asend wið þe sprecen. & þe þis bodien.\n20 End nu abydst swigende. & þu spræken ne miht oð þanne dayg þe þas þing gewurðad. for þan þu mine worden ne lyfdest þa byð on heora timan ge-fylde.\n21 And þæt folc wæs zachariam ge-abydende. & wundredon. þæt he on þæt temple ge-læt wæs.\n22 Ða he ut-eode ne mihte he heom to spræcen. & hyo on-cneowen þæt he on þam temple sume ge-sihte ge-seah. & he wæs beacniende heom & dumb þurh-wunede.\n23 Þa wæs ge-worðen þa his þenunga dages ge-fylde wæren. he ferde to his huse.\n24 Soðlice æfter dagen elisabeth his wif ge-eacnode. & hy be-dyglede hyo fif monðas & cwæð.\n25 Soðlice me drihten ge-dyde þus on þam dagen þe he ge-seah mine hosp be-twux mannen afyrran.\n26 Soðlice on þam syxten monðe wæs a-send gabriel se engel fram drihtene on galiléé cestre þare name wæs nazareth.\n27 to be-weddedre femnen anen were þas name wæs ioseph of dauiðes huse. & þare femne name wæs mariam.\n28 Ða cwæð se ængel ingangende. Hal wæsse þu mid gyfe ge-fylled. drihten mid þe. Þu ert ge-bletsed on wifen.\n29 þa warð hyo on his spræce ge-drefed. & þohte hwæt syo gretunge wære.\n30 Ða cwæð se ængel. ne on-dræd þu þe Maria. Soðlice þu gyfe mid gode ge-mettest\n31 soðlice nu þu on innoðe ge-eacnest. & sune censt ænd hys name hælend ge-nemnest\n32 & se byoð mære. & þas heagestes sune ge-nemned. & hym sylð drihten god his fæder dauides setll.\n33 & he rixad on echnesse on Iacobes huse. & his riche ænde ne beoð.\n34 Þa cwæð maria to þam ængle hu ge-wurð þis for þan ich were ne on-cnawe.\n35 Ða andswerede hyre se ængel. Se halge gast on þe be-kymd & þas heagestan mihte þe ofer-scædeð. & for þan þt halig þe of þe akenned byð; byð godes sune ge-nemned.\n36 Ænd nu elisabeth þin mage sune on hire elde ge-echnede. & þes moneð is hire syxto sye is unberende ge-nemned.\n37 for-þy nis ælch word mid gode unmihte-lic.\n38 Ða cwæð Maria. Her is drihtenes þinen. ge-wurðe me æfter þinen worde. & se ængel hire fram ge-wat.\n39 Soðlice on þam dagen aras Maria & ferde on muntlande mid efste. on iudeisse ceastre.\n40 & eode in-to zacharias huse. & grette elisabeth.\n41 Ða wæs ge-worðen. þa helisabeth ge-herde maRie gretinge. þa ge-fagene þæt chyld on hire innoðe. ænd þa warð elisabeth halgen gaste ge-fylled.\n42 ænd hyo cleopede hludere stefne. & cwæð. Ðu ært be-twux wifen ge-bledsed. & ge-bletsed ys þines innoðes wæstme.\n43 & hwanen is me þis þæt mines drihtenes moder scolde to me cume.\n44 Sone swa þinre gretinge stefne on minan earen ge-worðan wæs. þa fagenede min chyld on minen innoðe.\n45 Ænd eadig þu ert þu þe ge-lyfdest þæt fulfremede sinde þa þing. þe þe fram drihtene ge-saigde synde.\n46 Ða cwæð maria min saule mersed drihten.\n47 and min gast ge-blissode on gode minen hælende.\n48 For þam þe he ge-seah his þinene eadmodnysse. Soðlice henen-forð me eadige seggeð ealle cneornesse.\n49 for þam þe me mychele þing dyde se þe mihtyg ys. & his name is halig\n50 & hys mildheortnysse of cneornisse. on cneornesse hine on-drædende.\n51 He worhte mægne on hys earme. he to-dælde þa ofermode. on moda heora heortan.\n52 He warp þa rice of setlle. & þa eadmode he up an-hof.\n53 Hyngriende he mid gode ge-felde. & þa ofor-mode ydele for-let.\n54 He afeng israel his cniht & ge-mynde hys mildheortnysse.\n55 Swa he spræc to ure fæderen abrahame. & his sæde on a weorlde.\n56 Soðlice Marie wunede mid hire swylce þreo monðes; & ge-wende þa to hire huse.\n57 Ða wæs afelled elisabethe kenning-tyd. & hyo sune kende.\n58 ænd hire nehcheburas & hyre cuðan þæt ge-herden þæt drihten hys mildheortnysse mid hire mærsede. & hyo mid hire blisseden.\n59 Þa on þam ehtode daige hyo comon þæt chyld to embscniðen. & nemden hine his fæder name zachariam.\n60 Þa andswerede his moder nese soðes. ac he beoð Iohan ge-nemned.\n61 Ða cwæðen hyo to hire. nis nan on þinre mægðe þisse name ge-nemned.\n62 Ða cwæðen hyo to his fæder. hwæt he wolde hine ge-nemned beon.\n63 þa wrat he ge-beðenen wexbrede Iohannes ys hys name. Ða wundredon hyo ealle.\n64 Ða warð sona hys muð & hys tunge ge-opened & he spræc drihten bletsiende.\n65 Ða warð eige ge-worden ofer ealle heora nehchegeburas & ofer ealle iudea munt-land wæren þas worð wið-mærsede.\n66 & ealle þa þe hyt ge-hyrdon on heore heorten setten & cwæðen. Wenst þu hwæt beoð þes cnapa; witoðlice drihtnes hand wæs mid hym.\n67 Ænd zacharias hys fæder wæs mid halgen gaste ge-fylled. & he wito-gode. & cwæð.\n68 Ge-bletseð syo drihten israele god; for þan þe he ge-neosede. & hys folces alysendnysse dyde.\n69 Ænd he us hæle horn arærde on dauides huse. hys cnihtes.\n70 Swa he spræc þurh hys halgene witegene muð. Ða þe of weorldes fremðe spræken.\n71 & he alesde us of uren feonden. & of ealre þare handen þe us hateden.\n72 Mildheortnysse to werchen mid ure fæderen. & ge-munen hys halgen kyðnesse.\n73 hyne us to sellene þanne að þe he uren fader abrahame swor.\n74 þæt we buton eyge of ure feondon handen alesde hym þeowian.\n75 on halignesse be-foran hym eallen ure dagen.\n76 & þu cnapa gæst & beost þas heageste witega ge-nemned. Ðu gæst be-foran drihtnes ansiene hys wegas gearewian.\n77 To syllene hys folce his halge ge-wit on hira synna for-gefenyssa.\n78 Ðurh innoðes ures godes mildheortnyssa. on þam he us neosede. of east-dæle up-springende.\n79 on-lihtan þam þe on þeostrum & on deaðes scade sitteð. ure fet to ge-reccenne on sibbe weig.\n80 Soðlice se cnape weox. & wæs on gaste ge-stræncþed. & wæs on westene oð þanne dayg his atewednysse on israel.\n1 Soðlice on þam dagen wæs ge-worðen ge-bod fram þan caisere auguste. þæt eall ymb-hwyrft wære to-mærcod.\n2 Ðeos to-mearcednysse wæs ærest ge-worðen. fram þan deman syrige cyrino.\n3 & ealle hyo eoden & syndrie ferden on heore ceastre.\n4 Ða ferde ioseph fram galilea. of þare ceastre nazareht. on iudeissce ceastre. dauiðes syo is ge-nemned bethléém. for þan þe he wæs of dauiðes huse & hyrde\n5 þæt he ferde mid marian þe hym ge-wedded wæs. & wæs ge-eacnod.\n6 Soðlice wæs ge-worðan þa hyo þær wæren. hyre dages wæren ge-fyllede þæt hyo kende\n7 & hyo þa akende hire frum-kennedan sunu. & hine mid cyld-claþen be-wand. & hine on binne alegde. for þan þe hyo næfden rum on cumene huse.\n8 Ænd heordas wæren on þam ylcan riche wakiende. & niht-wæccen healdende ofer heore heorda.\n9 Þa stod drihtnes ængel wið hyo & godes brihtnysse heom ymbe-scan; & hyo heom mychel eige adredden.\n10 & se engel heom to cwæð. Nelle ge eow on-dræden. soðlice nu ich eow bodige mychele blisse syo beoð eallen folce.\n11 for þan to dayg eow is hælend akenned. se is drihten crist on dauiðes ceastre.\n12 And þis taken eow beoð. Ge findað an chyld ræglen be-wunden. & on binne aleigð.\n13 And þa wæs færinge ge-worðan mid þam ængle myceles heofenlices weredes god heriendra. & þus cweðende\n14 gode syo wuldor on heahnysse. & on eorðan sibbe mannen godes willan.\n15 & hyt wæs ge-worðen þa þa ængles to heofene ferden. Þa heordan heom be-tweonen spræcen & cwæðen. Vton faren to bethléém. & ge-seon þæt word þe ge-worðen ys. þæt drihten us atywede.\n16 & hyo efstende comen & ge-metton marian & Ioseph ænd þæt chyld on binne aleigd.\n17 Ða hyo þæt ge-seagen þa on-cneowen hyo be þam worden þe heom ge-sæd wæs. be þam chylde.\n18 Ænd ealle þa þe ge-herden wundreden be þam. þe heom þa heordes saigdon.\n19 Maria ge-heold ealle þas word on hire heorte smeagende.\n20 Ða ge-wenden ham þa heordes god wuldriende. & heriende on eallen þan þe hyo ge-herden & ge-seagen. Swa to heom ge-cweðen wæs.\n21 Æfter þam þe ehta dages ge-felde wæren þt þæt chyld embsnyðen wære. Hys nama wæs hælend. Se wæs fram ængle ge-nemned ær he on innoðe ge-eacned wære.\n22 Æfter þam þe hire clænsing-dages ge-felde wæren. æfter moyses lage. hyo lædden hine on ierusalem þæt hyo hine gode setton\n23 swa swa [on] drihtnes lage awriten ys. Ðæt ælc wæpnyd ge-cyndlym untynende beoð drihtenes halig ge-nemned.\n24 & þæt hyo offrunge sealden. æfter þan þe drihtnes læge ge-cweðen is. twa turtlan. oððe twa culfran briddes.\n25 Ænd þa wæs an man on ierusalem þas name wæs symeon. & þes man wæs rihtwis & mid israele frofren ge-anbadiende. & halig gast him on wæs.\n26 & he andswere of þam halgen gaste on-feng. þæt he deað ne ge-seage buton he ær drihten crist ge-seage.\n27 Ænd on gaste he on þæt tempel com. & þa his mæges læddon þanne hælend. þt hyo for hym æfter þare læge ge-wunan dyden.\n28 Heo on-feng hine mid hys handen. & god bletsede. & cwæð.\n29 Drihten nu þu lætst þinne þeow æfter þine worde on sibbe.\n30 for þam mine eagen ge-seagen þine hæle.\n31 þa þu ge-gearwudest be-foran alre folce ansiene.\n32 leoht to þeoda awrigenysse. & to þines folces wuldre israele.\n33 Þa wæs hys fæder & hys moder wundriende be þam þe be hym ge-saigde wæren.\n34 And þa ge-bletsede hyo symeon. & cwæð to marian hys moder. loca nu þes is on hryre & on arist ge-sett. manegre on israele & on taken þam þe wið-cweðen byð.\n35 Ænd his sweord þine sawle þurhferð. þæt ge-þohtes seon awrigene of manegen heorten.\n36 And anna wæs witegestre fanueles dohter of asseres mægðe. þeos wunede manigene daig & hye lefede mid hire were sefe gear on hire femnehade\n37 & hyo wæs wudewe oð feower & hund-eahtetig geare. Seo of þam temple ne ge-wat daiges ne nihtes. þeowiende on fæstene. & on halsunge.\n38 And þeos þare tide be-cumende drihtne andette & be hym spræc. eallen þan þe ge-an-bided-en ierusalem alysednysse.\n39 & þa hyo ealle þing ge-feldon æfter drihtenes lage. hyo hwurfon on galiléé on hire ceastre nazareth.\n40 Soðlice þæt chyld weox & wæs gestranged wisdomes full. & godes geue wæs on him.\n41 & his mæges ferden ælche geare to ierusalem on eastre daiges freols-tide.\n42 Ða he wæs twelf wintre. hyo foren to ierusalem to þam easterlicen freolse. æfter hyre ge-wunenen (sic).\n43 & þa ge-fylleden dagen. þa hyo agen ge-hwurfon be-laf se hælend on ierusalem & hys mæges þæt nyston.\n44 wende þæt he on heore ge-ferrede wære. Ða comen hyo anes daiges feor. & hyo hine sohte be-twe oxe his mæges & hys cuðan.\n45 þa hyo hine ne funden; hyo ge-wenton to ierusalem hine sechende.\n46 Ða æfter þreom dagen. hyo funden hine on þam temple sittende. on middan þam lareowan. hlystende & hyo axiende.\n47 Ða wundredon hyo ealle þe ge-hyrden be his gleawscype; & his ændsweren.\n48 Ða cwæð his moder to him. Sune hwi dydest þu unc þus. þin fæder & íc sarigende þe sohten.\n49 Þa cwæð he to heom. hwæt is þæt gyt me sohten. nyste gyt þæt me ge-byred to beonne on þam þingen þe mines fæder synde.\n50 Ða ne on-geaton hyo þa word þe he to heom spræc.\n51 Ða ferde he mid heom & com to nazareth. & wæs heom under-þeod. And hys moder ge-heold ealle þas word on hire heorte smeagende.\n52 Ænd se hælend þeah on wisdome & on ylde. & mid gyfe mid gode & mid mannen.\n1 Soðlice þam fiftendan geare þas caiseres an-wealdes tyberij. be-ginnenden þam pontiscen pilate iudea þeode. foerðan dæles rice galiléé herode. philippe hys broder. feorðan dæles rice iturie. & þas riche traconitidis. & lisania abiline feorðan dæles rica.\n2 under þare sacerde ealdres anna & chaifa. godes word wæs ge-worðan ofer zacharias sune on westene.\n3 & he com into eall Iordanes riche bodiende. deadbote fulluht & synne for-gyfenesse\n4 swa hit awriten ys on ysaias bech þas witegan. Clepiende stefn on westene. ge-garewiað drihtenes weig dod his siðas rihte.\n5 Ælch dane beoð ge-feld. & ælch munt & beorh beoð ge-niðered. & þwuru beoð on ge-rihte. & ungerydu on smeðe weges.\n6 & ælc flæsc ge-sihð godes hæle.\n7 Soðlice he cwæð to þam mægen þe ferden þæt hyo wæren fullode fram hym. Eale næddrene kyn hwa atewedo (sic) eow þæt ge fleon fram þam towearde eorre.\n8 Doð eornestlice deadbote wæstmes. & ne on-ginnen ge cweðen. we hæbbed us to fader abraham. Ich segge eow þæt god is swa mihtig þæt he maig of þisen stanen abrahames bearn aweccan.\n9 Nu ys syo æx asett. to þas treowas wirtrumen. Witodlice ælch treow þe ne brincd godne wæstme beoð for-corfan & on fyr aworpen.\n10 Ða axoden hine þa manige & cwæðen; hwæt do we.\n11 Þa cwæð he to heom. se þe hafð twege tunekan. sylle þam þe næfð. & þam ge-lice do se þe metes hæfð\n12 Ða comen þa manfulle þæt hy aþwegene wæren. & cwæðen to hym lareow hwæt do we.\n13 Þa cwæð he ne do ge naht mare þanne þæt eow ge-sett ys.\n14 Ða axoseden (sic) hine þa cempan & cwæðen. & hwæt do we. Þa sæde he heom. ne sla ge nanne man. Ne tále ne doð. & beoð eð-healde on eowren andlyfenum.\n15 Soðlice þam folce wenenden & eallen on heore heorten þencenden be Iohanne hwæder he crist wære.\n16 Ða andswerede Iohannes heom eallen seggenden. Witodlice ic eow an watere fullige. Soðlice kymð strengre þanne ich; þas ich nem wurðe þæt ich hys scoþwang un-cnytte. Heo eow fulled on halgen gaste. & on fyre.\n17 & his fann is on his handa. & he fermed hys bernes flore. & gadered hys hwæte in-to hys berne. þæt chæf he for-bernð on un-acwenctelice fyre.\n18 Manega oðre þing bodiende. He þæt folc lærde.\n19 Herodes se feorðan dæles rica þa he wæs fram him ge-þread. be þare herodiscan his broder wife & be eallen yfelen þe herodes dyde.\n20 & ofer eall þæt ge-icte þæt he be-clysde Iohanne on cwarterne.\n21 Soðlice wæs ge-worðan þa eall þæt folc wæs ge-fullod. & þam hælende ge-fulloden & ge-biddenden. heofene wæs ge-opened\n22 & se halga gast astah lichamlicere an-syna on hine swa an culfre & stefne wæs of heofene ge-worðan & þus cwæð. Ðu ert min ge-corena sune on þe me ge-likeð.\n23 & se hælend wæs on ylde swilce þrittige wintre. þæt men wenden þæt he wære Iosepes sune. Se wæs heliges sune.\n24 se wæs nazareth. swa of cneornysse on cneornysse oððe adam. Se wæs godes sunu oð fif & hund-seofentig cneornisse.\n1 Soðlice se hælend wæs full halgen gaste & ferde fram iordane. Se halend wæs fram halig gaste ge-læd on sumen westene\n2 feortig dagen. & wæs fram deofol costnod. & he on þam dagen nan þing ne æt. And þam dagen ge-fylleden hine hingrede.\n3 Þa cwæð se deofel hym to. gyf þu syo godes sunu. sæge þisen stanen þæt he to hlafe ge-wurðe.\n4 Ða andswerede him se hælend. Hit ys awriten þæt se man ne leofeð be hlafe anen. ác of ælcen godes worde.\n5 And þa lædde se deofel hyne & atewede him ealle þa rice eorðe ymbhwyrftes on anre brihtan hwile.\n6 & to him cwæð. Ealne þisne anweald ic þe sylle & heora wuldor for þan þe hy me synde ge-sealde. & ich hye sylle þan þe ich wille.\n7 Witodlice ealle hyo beoð þine gif þu ge-eadmedest be-foran me.\n8 Ða andswerede him se halend. Hit is awriten. Drihten þinne god þu ge-eadmest & hym ane þeowast.\n9 Ða lædde he hyne on Ierusalem. & ge-sette hine ofer þas temples ricg & hym to cwæð. Gyf þu syo godes sunu á-send þe heonen nyder.\n10 Soðlice hit ys awriten þæt he hys ænglen be þe be-beot þt hyo þe ge-healden;\n11 & þt hyo þe mid handen nymen þe læs þe þu þinne fot æt stane æt-sperne.\n12 Ða cwæð se hælend him andsweriende. hyt is ge-cweðen ne costa þu drihten þinne god.\n13 & ealle þare costlinge ge-fylledera. se deofel hym sume hwile fram ge-wat.\n14 Þa ferde se hælend on gastes mægne on galileam. & his hlise be him ferde on eall þæt riche.\n15 & he lærde be heora samnunge. & wæs fram eallen ge-mearsod.\n16 Ða com he to nazareth. þær he afed wæs. & he eode on reste-dáige on þa ge-samnenge æfter his ge-wunen. & he aras þt he rædde.\n17 & hym wæs ge-seald ysaias boc þas witegan. & sona swa he þa boc unfeld þa funde he þær awriten;\n18 drihtnes gast is ofer me for þan he smerede me. He sende me þærfen bodian. & ge-hæften alysendnysse. & blinden ge-sihðe. for-brokene ge-hælen.\n19 & bodian drihtnes anfenge gear & edleanes daig.\n20 And þa he þa boc be-feold he hye þam þeigne sealde & agef & sæt. & ealre hire eagen on þare samnunge wæren on hine be-healdende.\n21 Ða on-gan he heom to cwædene. Soðlice to daig ys þis writ on eowren earen ge-fylled.\n22 & hyo ealle wæren þis ge-cnawe & wundredon be þam worden þe of hys muðe eode. & þus cwæðen. Nis þes Iosepes sune.\n23 Þa cwæð he. Witodlice ge seggeð me þas ge-licnysse. eala leche ge-hæl þe sylfne. Do her on þinen earde swa fela wundre swa we ge-hyrden ge-dóne on chapharnaum.\n24 Ða cwæð he. soðlice ic eow segge þæt nan witege nis and-fenge on hys æðele.\n25 Soðlice ic eow segge manega wudewan wæren on helias dagon on israel. þa þa seo heofena wæs be-loken þreo gear & six monþas. Þa wæs ge-worðan mycel hunger on ealre eorðan\n26 & to þare nanun næs helias asend. buton to anre wudewan on sarepta sydonie.\n27 And manega lichþrowæres wæron on israel under helyseo þam witegan; & heore nan næs æclænsed butan nááman se scirescan.\n28 Þa wurðen hyo ealle on þare ge-samnunge mid eorre ge-fylled. þas þing ge-herende.\n29 ænd hyo arison & scufen hine of þare ceastre. ænd lædden hine ofer þas muntes cnæp ofer þane hyra burh ge-tymbred wæs þæt hyo hine nyðer be-scufan.\n30 þa ferde he þurh hyra midlen.\n31 And he ferde to kapharnaum on galileisce ceastre. & he þær on ræste-daigen lærde.\n32 & hyo wundreden be his lare; for þan hys spræce on anwealde wæs.\n33 And on hire samnunge wæs sum man un-clæne deofol hæbbende. & he hrymde michelere stefne\n34 & cwæð. Læt la nazareisce hælend. hwæt is us & þe come þu us to for-spillene. ich wat þæt þu ert godes halga.\n35 And þa cydde hym se hælend and cwæd. Adumba & ga hym of. & þa he ut adraf hine on hire midlene; & he hym fram ge-wat. and hym naht ne derede.\n36 Ða wurðen hyo ealle forhte & spraeken heom be-tweonen. & cwæðen hwæt is þæt word þæt he on mihte & on mægne un-clænen gaste be-beot. & hyo ut gað.\n37 Ða wæs hys hlise ge-wid-mærsod on ælcere stowe þas rices.\n38 Soðlice he aras of here samnunga & ferde on symones hus. Ða wæs simones sweger ge-swenched on mycelen feofren. & hyo hine for hire bæden.\n39 & he standende ofer hyo þam feofre be-bead. & he hyo for-let. & hyo sone aras. & hym þenede.\n40 Soðlice þa sunne asah ealle þe untrume wæren on mistlicen adlen hyo lædden him to. & he sindrigen his hand on-settende hyo ge-helde.\n41 Þa ferden þa deofle of manegen hremende. & cweðende. Sodes þu eart godes sune. & he ne ge-þafede þæt hye any þing spræcen. for þan he hyo wisten þæt he crist wæs.\n42 Ða ge-wordenen daige se hælend ut-gangende ferde on westene stowe. & þa manega hine sohten. & hyo comen to hym. & be-hæfden hine; þæt he heom fram ne wite.\n43 Ða sægde he heom. Soðlice me ge-þafened oþren ceastren godes riche bodian. for þan to þan ich eom asend\n44 & he wæs bodiende on galilea ge-samnunge.\n1 Soðlice wæs ge-worðen þa þa manege him to comen þæt hyo godes word ge-hyrden. he stod wið þane mere genesareth.\n2 & he ge-seah twa scipe standende wið þanne mere. Ða fixeres eoden & wexon heore nett.\n3 He þa astigende on an scyp; þæt wæs symones. bed hine þæt he hit lithwan fram lande tuugen. & on þam scype sittende he lærde þa manega.\n4 Ða he spræcen ge-swac he cwæð to symone. Teoh hit on deopan & læteð eowre nett on þanne fisc-wær.\n5 Ða cwæd symon him andswerede. Ela be-bended (sic) ealle niht swikende we naht ne fengen. Soðlice on þinum worde ich min nett ut-læte.\n6 & þa hyo þæt dydon. hyo be-tugen mycele maniga fixsca; & heore nett wæs to-broken.\n7 & hyo becneden heore ge-feren; þe on oðren scypen wæren. þt hyo comen & heom felsten. Ða comen hyo & ge-felden baða þa scype swa þæt hyo neh wæren ge-sencten.\n8 Þa petrus þæt ge-seah he feoll to þas hælendes cneowen; & cwæð. Drihten ge-wit fram me for þam ich em sinful man\n9 & he wundrede. & ealle þa þe mid hym wæren on þam wære þare fixsca þe hyo ge-fengen.\n10 Gelice Iacobum & Iohannem Zebedeis sunes. þa wæren symones ge-feran. Þa cwæð se hælend to symone. ne on-dræd þu þe. Heonen forð þu byst ménn feonde.\n11 & hyo tugen hyre scyp to lande. & for-læten hyo & folgedon þam hælende.\n12 Þa he wæs on anre ceastre þa wæs þær an hreofla. & þa he ge-seah þanne hælend þa astrahte he hine & bæd. & þus cwæð. Drihten gif þu wilt. þu miht me ge-clænsien.\n13 Ænd he æt-hran hine his handa aþenede. & cwæð. Ic wille; syo þu ge-clænsed. Ænd sone se hreofla hym fram ferde.\n14 & he bed him þt he hit nanen men ne saigde. ac ga & atewe þe þam sacerde. ænd bring for þinre claensinge swa moyses be-bead heom on ge-witnysse.\n15 Witodlice þas þe má seo spræc be him ferde & mycele menega comen þæt hyo ge-hyrdon & wurðen ge-hælede fram heora untrumnesse.\n16 He þa ferde on westen & hine ge-bæd.\n17 Þa wæs anen daige ge-worðen þæt he sæt & hyo lærde. & þa wæren þa farisei sittende & þare lage-lareow-wæs. þa comen of ælche castelle galiléé & Iudéé & ierusalem. & drihten magen wæs hyo to gehælene.\n18 Ænd þa bæren men on anen bedde enne man; se wæs lame.\n19 & hyo ne mihten hine in-bringen & aleggen be-foran hym; for þare maniga þe mid þam hælende wæs. Ða astigen hyo up on þanne rof. & þurh þa watelas hine mid þam bedde asende be-foran þam halende.\n20 Ða he ge-seah heora ge-leafe. he cwæð. La man þe synd þine sinne for-gefene.\n21 Ða agunnen þencen þa bokeres & farisei & cwæðen. hwæt is þes þe her sprecd woffunga. hwa maig senna for-gefen buton god ane.\n22 Ða seo hælend ge-cneow heora ge-þances; he andsweriende cwæð to heom. Hwæt þence ge on eowre heorten\n23 hwæðer is eþere to cweðene þe synt þine senne for-gefene; hwaðer to cweðene aris & ga.\n24 þæt ge witen þæt mannes sune on eordan anweald hafð synne to for-gefena. Ænd he sægde þam lamen. þe ich segge aris; nym þin bed & ga on þin hus.\n25 & he sone be-foren heom aras; & nam þæt he on læig & to his huse eode. & god wuldrede.\n26 & hyo ealle wundredon & god mærsedon & wæren mid eige ge-fylde. & cwæðen soðes we to-daig wundre ge-seagen.\n27 Þa æfter þan he ut-eode. & ge-seah publicanum þe wæs oðer name leuj ge-haten. æt cheap-scamele sittende. & he cwæð to hym felge me.\n28 & he hym þa felgede. & ealle hys þing for-let.\n29 Ænd leuj dyde him michele ge-beorscipe on his huse. & þær wæs mycele manege manfulra & oðre þe mid him sæton.\n30 Þa murcneden þa farisei & þa bokeres. & cwæðen to his leorning-cnihten. hwi æte ge. & drinkeð mid manfullen & senfullen.\n31 Ða andswerede se hælend & cwæð to heom. Ne be-þurfen læches þa þe hale synde. ac þa þe un-hæle hæbbeð.\n32 Ne com ich rihtwise to clepian. ac synfulle on deadbote.\n33 Ða cwæðen hyo to hym. hwi fæsted iohannes leorningcnihtes ge-lomlice & halsunge doð. & eal swa fariseen. & þine æteð & drinceð;\n34 Þa cwæð he. cwedst þu magen þas bredgumen bearn fæsten. swa lange swa se bredgume mid heom ys.\n35 Soðlice þa dages cumeð þanne se bredgume heom beoð aferred. þanne fæsted hyo on þan dagen.\n36 Ða sæde he heom an bispell. Ne asende nan man scyp on neowan reafe. on eald reaf elles þæt neowe slyt. & se neowe scyp ne helpd þan ealden.\n37 Ne nan man ne synt niwe win on ealde butta elles þæt neowa win breceð þa butta & þæt win beoð agoten & þa butta for-wurðed.\n38 Ac neowe win is to asendenne on neowe butta þanne beoð þa butte ge-healdenne.\n39 & ne drincð nan man eald win. & wille sona þæt neowe he cweð þæt ealde is betere.\n1 Soðlice wæs ge-worðen on þam æfteren reste-daige; ærest þa ferde he þurh þa æceras hys leorning-cnihtes þa ear pluccoden. & mid heora handa gnidon & æten.\n2 Ða cwæðen sume of þam sunder-halgen. hwi do ge þæt eow alyfd nis on reste-dagen.\n3 Ða andswerede se hælend heom & cwæð. Ne redde ge hwæt dauid dyde þa him hingrede. & þa þe mid him wæron\n4 hu he eode into godes huse & nam þa offrenge-hlafes & hyo æt. & þam sealde þe mid him wæren. þa næren alyfde to ætene buton sacerden. anen.\n5 Ænd he saigde heom þæt drihten is mannes sune. eac swilce reste-daiges.\n6 Soðlice on oðrum reste-daige wæs ge-worðen. þæt he on ge-samnunge eode. & lærde. & þær wæs sum man. & his swiðre hand wæs for-scrunken.\n7 Ða gemden þa bokeras & pharisei hwaðer he on reste-daige helde þæt hyo hine wreidon.\n8 Soðlice he wiste heore þances & he saide þam men þe þa forscrunkene hand hafde. aris & stand her amidden. Ða aras he & stod.\n9 Ða cwæð se hælend to hem. Ich acsie eow alyfð on reste-dagon wel don oððe yfele sawle hæle ge-don hwæder þe forspillan.\n10 And heom eallon ge-sceawedon mid eorre he saigde þam men. Aþene þine hand; & he aþenede & hys hand wæs ednywod.\n11 Ða wurðen hyo mid unwisdome ge-fyllede & spræcen be-twux heom hwæt hyo þam hælende dydon.\n12 Soðlice on þam dagen he ferde on ænne munt. hine ge-byddan. & wæs þær wakiende on godes ge-bede.\n13 Ænd þa þa hit daig wæs he cleopede his leorning-cnihtes & ge-cheas twelf of heom. & þa he nemnede apostles.\n14 Simonem þanne he nemnede petrus. & his broðer andreas. Iacobum. & Iohannem. philippum & bartholomeum.\n15 Thomam & Matheum. Iacobum alphei & symonem. se ys ge-nemned zelotes\n16 Iudam Iacocobi (sic). & Iudam scarioth. se wæs læwa.\n17 And mid heom farenden he stod on feldlicere stowe & micel werd hys leorning-cnihte & mycele manega fram alre iudea. & fram ierusalem & ofer muðan & sæ. ge-mare tyry & sydonis. þa comen þæt hyo hyne ge-hyrdon & wæren of heora adlen ge-hælde.\n18 & þa þe waren of un-clænen gaste ge-drehte wæren ge-hælede.\n19 Ænd seo manegeo sohte hine to æt-hrinnenne. for þam þe mægen of hym eode. & he ealle ge-hælde.\n20 Ða cwæð se hælend beo-seonde to hys leorning-cnihton. Eadige synde ge þearfen on gaste. for þan þe godes ríce is eower.\n21 Eadige synde ge þe hingrieð nu. for þam ge beoð ge-fyllede. Eadige synde ge þe nu wepad; for þam ge hlyhað.\n22 Eadige beo ge þanne eow men hatiað & ehtað. & on-huscað. & awurped eowre namen swa swa yfel for mannes sune.\n23 Ge-blissiad & ge-fageniad on þam dagen; nu eower mede is mycel on heofene. Soðlice æfter þisen þingen hyra faderes dydon þam witegan.\n24 Þeah-hwæðere wa eow witegan. for þan þe ge eowwerne frofer hæbbeð.\n25 Wa eow þe ge-fylde sinde; for þan þe ge hingriað. Wa eow þe nu hlehgad for þan þe ge heofað & wepeð.\n26 Wa eow þanne eow ealle men bletsiað æfter þisen þingen heora fæderes dyden þam witegen.\n27 Ac ic eow segge for þam þe ge hyrad. Lufiað eowre feond doð þam tæle þe eow hatedon.\n28 Bletsieð þa þe eow weregieð. Ge-biððed for þam þe eow on-huscieð.\n29 & þam þe þe slehð on þam wange. wend oðer agen. & þam þe þin reaf nymð ne for-beod him na þine tunecan.\n30 Syle ælcen þe þe bidde. & se þe nymd þa þing þe þine synde ne munega þu hyra.\n31 & swa eow willeð þt eow men do; doð hem ge-lice.\n32 & hwilc þanc is eow gyf ge lufieð þa þe eow lufieð. Soðlice senfulle lufieð; þa þe hy lufieð.\n33 And gif ge wel doð þan þe eow wel doð; hwilc þanc is eow. Witodlice þæt doð sinfulle.\n34 & gyf ge leaneð þam þe ge eft on-foð; hwilc þanc is eow. Soðlice sinfulle sinfulle leaneð. þæt hyo gelice on-fon.\n35 Þeah-hwæðere lufiað eowre feond. & heom wel doð. & leane sylled nan þing þanum (sic) eft ge-hihtende. & eower mede beod mycel on heofene. & ge beoð þas hegesten bearn. for þam þe he ys god ofer unþanc-fulle & ofer yfele.\n36 Eornestlice beoð mildheorte swa eower fader is mildheort.\n37 Nelle ge demen. & ge ne beoð demede. Nelle ge nyðerien. & ge ne beoð ge-nyðereð. For-gyfeð; ænd eow beoð for-gefen.\n38 Selleð & eow beoð ge-seald. gód ge-met & full & ge-heapod. & ofer-flowende hyo sylled on eowrne bearm. Þam sylfen ge-mette þe ge meteð; eow beoð ge-metan.\n39 Ða sæde he heom sum by-spell. Segst þu maig se blinde þane blinde læden. hu ne fealled hyo begen on þanne pet.\n40 Nis se leorning-cniht ofer þanne lareow. ælc byð fulfremed gyf he is swilc hys lareow.\n41 hwi ge-syhst þu þa eigle on þines broðer eagen. & ne syhst þænne beam on þynen eagen.\n42 Ænd hu myht þu seggen þinen breðer. broðer læt þæt íc ateo þa eigle of þinen eagen. & ðu self ne ge-syhst þanne beam on þinen eagenen eagen. Eala licetere teoh ærest þanne beam of þinen eage. & þanne þu ge-syhst þæt þu ateo þa eigle of þines broðor eage.\n43 Nís god treow þæt yfelne wæstm deð. & nis yfel treow godne wæstm doende.\n44 Ælc treow is be hys wæstme on-cnawen. Ne hyo of þornen fic-æppel ne gaderieð. ne winberian of gorste ne nymeð.\n45 gód man of goden goldhorde; hys heorte god forð-brincð. & yfele men of yfele goldhorde yfel forð-bringeð. Soðlice se muð specð swa swa sye heorte þencð.\n46 Hwy clepie ge me drihten drihten & ne doð þæt ic eow segge.\n47 Ælc þare þe to me kymð. & mine spræce ge-hyrð & þa deð. ích hym átewie hwam he ge-lic ys.\n48 He ys gelíc tymbriende men hys hus se dealf deopne & his grundwall ofer þanne stan asette. Soðlice ge-worðene flode hit fleow in-to þam huse. & hit ne mihte þt hus astyrian hit wæs ofer þanne stan ge-trymed.\n49 Se ðe ge-hyrð & ne deð; he is ge-lich þam tymbrienden men his hus ofer þa eorðen buton grundwalle. & þt flod in-fleow & rædlice hit afeol & warð mycel ryre þas huses.\n1 Soðlice þa he ealle his word gefylde on þas folces hlyste. he eode in-to capharnaum.\n2 Ða wæs sum hundred-mannes þeowa untrum se wæs swentendlic (sic). se wæs him dyere.\n3 Ænd þa he ge-hyrde be þam hælende. he sende to him iudea aldres. & bed þæt he come & his þeow ge-hælde.\n4 Ða hyo to þam hælende coman. hyo bæden hine geornlice & þus cwæðen. He is wurðe þæt þu him telie.\n5 Witodlice he lufeð ure þeode. & he us ure samnunge ge-tymbrede.\n6 Ða ferde se hælend mid heom. & þa he wæs unfeor þam huse se hundredes ealdor sende his frend to him and cwæð. Drihten nelle þu beon ge-dreaht. ne eom ích wurðe þæt þu ga under minne þechene;\n7 for þan ích ne tealde me sylfne swa wurð þæt ich to þe come. Ac cweð þin word and mín cniht beoð ge-hæled.\n8 Ic eom an man under anwealde ge-sett; cæmpen under me hæbbende. & ích segge þissen ga; & he gæð. & ích segge þissen cum; þonne cymð he. & ích segge mine þeowe þis do; & he hit deð.\n9 Ða wundrede se hælend þam ge-hyrden. & cwæð. to þare manigeo be-wend. Soðlice ic segge eow ne funde ich on israel swa mychele ge-leafen.\n10 & þa þa ham comen þe asende wæren hyo ge-metten halne þanne þe ær u[n]trum wæs.\n11 Þa wæs syððen ge-worðen he ferde on þa ceastre þe ys ge-nemned naym; & mid hym ferden his leorning-cnyhtes. & mycel manigeo.\n12 Þa he ge-nehlahte þare ceastre gate þa wæs þær an dead man ge-boren ane wudewon sune. þe nænne oðerne næfde. & syo wudewe wæs þær. & mycel menigeo þare burh-wære míd hire.\n13 Ða se hælend hyo ge-seah. Ða wæs he míd mildheortnysse ofer hyo ge-felled. & cwæð to hire. ne wep þu na.\n14 Þa ge-nehleahte he & þa cheste ætran. þa æt-stoden þa þe hine beren. Ða cwæð se hælend. Eala geonge þe is (sic) segge aris.\n15 Þa aras se þe dead wæs. & ongan spræcen. þa agef he hine his moder.\n16 Þa ofer-eode eyge hyo ealle. & hyo god mersodon & cwæðen. þt mare witega on us aras. & þæt god his folce ge-neosode.\n17 Ða ferde þeos spræce be him on eallen iudea & embe eall þæt rice.\n18 Ða cyddan iohannes leorning-cnihtes him be eallen þisen þingen.\n19 Ða cleopede iohannes twegen of his leorning-cnihten to hym. & sende to þam halende & þus cwæð. Ert þu þe to cumene ert; hweðer þe we oðres sculon on-bidon.\n20 Ða hyo to him comen þus hyo cwæðen. Iohannes se fulluhtere us sende to þe & þus cwæð. Ert þu þe to cumene ert. þe we sculon oðres on-bidan.\n21 Soðlice on þare tide he ge-hælde manege of adlen. ge of witen. & of yfele gasten. & manegen blinden he ge-sihþe for-gef.\n22 þa cwæð se hælend. Fareð end kydað Iohanne þa þing þe ge ge-seagen & ge-hyrden. þt blinde ge-seoð. & healte gað. hrefle synde ge-helde. deafe ge-hereð. deade ariseð. þærfen bodiað.\n23 & eadige beoð swa hwilc swa ne beoð on me ge-untreowsod.\n24 And þa þa iohannes arend-dracan ferdon; þa cwæð se hælend to þam folce be Iohanne. hwi ferde ge on westene ge-seon þt reod þe bieð mid winde astyred.\n25 Ac hwi ferde ge. to ge-seonne þanne man mid hnescan reafen ge-scyrdne. Þa þe sende on deorwurðe reafe & on esten.\n26 Ac hwi ferde ge þanne witegan ge-seon witodlice ich eow segge he ys mare þanne witega.\n27 Þes is be þam þe awriten ís. nu ích asende minne ængel be-foran þine ansyene; se ge-gerewed þinne weig be-foran þe.\n28 Soðlice ích eow segge nis be-tweox wife bearnen nan mare witegen. þanne iohannes se fulluhtere. Se þe ys læsse on godes rice; se is his mare;\n29 & eall folc his herende sunder-halgen god heredon & ge-fullode on Iohannes fulluhte.\n30 Soðlice þa sunder-halgen & þa lage-gleawen for-hugedon þas hælendes ge-þoht on heom sylfen na fram þam hælende ge-fullode.\n31 Hwan telle ic ge-lic þeosse cneorisse men. & hwam synde hi ge-lice.\n32 Hyo synde gelice cylden on strete sittende & sprecende be-tweox heom. & cwæðende. We sungen eow be harpen. & ge ne salteredon. we heofoden & ge ne weopen.\n33 Soðlice Iohannes com se fulluhtere hlaf ne etende ne win drinkende. & ge cweðed. deofel-seocnysse he hafð.\n34 Mannes sune com etende & drinkende. & ge cweðað þes man ys swelgende & win drinkende. manfulra & senfulre freond.\n35 And wisdom ís ge-rihtwised on eallen his bearnen.\n36 Þa bæd sum hine of þam sunder-halgen þt he mid hym æte. Þa eode he in-to þas fariseiscen huse & ge-sæt.\n37 And þa þæt wif þe wæs on þare ceastre synful þa hy on-cneow þæt he sæt on þas farisees huse. hyo brohte hire sealfe-box.\n38 & stod wið-eften his fet. & on-gan mid hire tearen his fet þwean. & dreide mid hire heafdes fexe. & kyste hys fet. & mid sealfe smerede.\n39 Ða se sunder-halge þe hine in-laðede þæt ge-seah; he cwæð on his ge-þance. Gif þes man witege wære. witodlice he wiste hwæt & hwilc þæt wif wære þe his æt-rind. þæt hyo synful ís.\n40 Ða cwæð se hælend him andsweriende. Simon ích hæbbe þe to seggene sum þing. Ða cw he. Lareow sege þanne.\n41 Twegen gafel-gyldon wæren sumen lænende; & scolde fif hund panege se an. & se oðer fiftig.\n42 Ða hyo næfden mid hwy hyo hit agulden. he hit heom bam for-gef. hwader lufede hine swiðre.\n43 Ða andswerede symon ic wene. se þe he mare for-gef. Ða cwæð he rihte þu demdest.\n44 Ða be-wende he hine to þam wife. & sægde symone. Ge-syhst þu þis wif; ích eode in-to þinen huse. ne gefe þu me wæter to minen foten. Þeos mid hire tearen mine fet þweag. & mid hire locken dreide.\n45 Cos þu me ne gefe. þeos seððe ích ínn eode ne ge-swac þæt hyo mine fet ne kyste.\n46 Min heafed þu mid ele ne smeredest. þeos smerede mid sealfe mine fet.\n47 For þam ích segge þe; hyre synde manege synne for-gefene. for þan þe hio me swiðe lufede. læsse lufod þam þe læsse for-gyfen ís.\n48 Ða cwæð he to hire. ðe synde þine senne for-gefene.\n49 Þa be-gunnen þa þe þær sæten be-twux heom cweðen. hwæt is þes þe manne synne for-gyfð.\n50 Þa cwæð he to þan wife. þin geleafe þe dyde hal ga nu on sibbe.\n1 Syððon wæs ge-worðen þæt he ferde þurh þa ceastren. & þa ceastle godes rice predikende & bodiende. & hyo twelf mide.\n2 And sume wif þe wæren ge-helde of awweregeden gasten & untrumnyssen. sye magdalenisce Marie of þare seofan deofle ut-eoden.\n3 & iohann chuzan wif herodes ge-refen; & susanna & manega oþre þe him of hyra spede þenedon.\n4 Soðlice þa mycel manige com & of þa ceastren to hym efstum (sic); he saigde heom an bispel.\n5 Sum man hys sæd seow. þa he þæt seow sum feoll wið þanne weig & warð for-treden. & heofene fugeles hit fræton.\n6 And sum feoll ofer þanne stan & hit for-scranc for-þam-þe hyt wæten næfde.\n7 & sum feol on þa þornas; & þa þornes hit for-þrysmeden.\n8 And sum feoll on gode eorþan. & worhte hund-fealddne wæstme. Þa clypede he & cwæð. Ge-here se þe earen hæbbe.\n9 þa axseden hine hys leorning-cnihtes hwæt þt bispel wære.\n10 Ða cwæð he eow is ge-seald þt ge witen godes rices ge-ryne. & oðren on bi-spellen þaet hyo ge-seonde ne ge-seagen & ge-hyrende ne on-geoton.\n11 Soðlice þis is þæt bispell. þæt sæd is godes word.\n12 þa þe synd wið þanne weig. þæt synde þa þe ge-hyred. seoððen se deofel kymð and æt-briht þt word. of heora heortan þæt hio þurh þane ge-leafen hale ne ge-wurðað.\n13 Þa þe sinde ofer þanne stan; þa þæt word mid ge-fean on-foð. & þa næbbed wertrumen for-þan-þe hyo hwilon ge-leafen and awakieð on þare costnunge timen.\n14 Þæt sæð þt feoll on þa þornes þæt synde þa þe ge-hered. & of caren & of welen & of luston þys lifes synde for-þrysmede & nænne wæstme ne bringeð.\n15 Þæt feoll on þa goden eorðan. þt synde þa þe on godere & on selestre heortan ge-herende þt word healdeð ænd wæstme on ge-þilde bringed.\n16 Ne ofer-wercð nan man mid fæte his on-ælde leoht-fæt; oððe under beoð aset. ac ofer candel-stef asett. þæt þa ingangende þæt leoht ge-seon.\n17 Soðlice nis nan þing swa dygele þæt ne seo ge-swutelod. ne be-hyðð; þæt ne syo cuð. & open.\n18 Warniað hu ge ge-hyren; þam beod ge-seald ðe hæfeð. & swa hwilc þe næfeð þt he wene þt he hæbbe him beoð afirred.\n19 Hys moder & his ge-broðre him to comen. & hio ne mihte hine for þare manige ge-neoh-sian.\n20 Þa wæs him ge-cydeð. Ðin moder & þine ge-brodre standeð her ute willeð þe ge-seon.\n21 Þa cwæd he to heom. min moder & mine ge-brodre synde þa þe ge-hireð & doð godes word.\n22 Soðlice anen daige wæs ge-worðen þa þe he on scyp eode. & his leorning-cnihtes; þa cwæd he to heom. Vton seiglien ofer þisne mere. & hyo segledon þa.\n23 þa þe hyo reowan þa slep he. Þa com windj east & hyo forteden.\n24 Þa ge-nehlahten hyo him to & cwæðen hlaford we forwurðeð. Ða aras he & þreadde þane wind. & þas wæteres reðnysse. Ða ge-swac se wind & wærð mycel smoltnysse.\n25 Þa cwæð se hælend hwær is eower ge-leafe. Þa andreddon hio & wundredon. end be-twuxe heom cwæðen. Wenst þu hwæt is þes. þæt he be-beot windon. & sæ; & hy him hersumieð.\n26 Ða reowen hy to gerasenorum rice. þt is foren on-gean galileam.\n27 Ða he to lande com; him agen arn sum man se hæfde deofel-seocnysse lange tide. & næs mid nanen reafe ge-scrid. & ne mihte on huse ge-wunian ac on byregenen.\n28 Þa he ge-seah þanne hælend he astrehte hine to-foren him & cwæð. michelere stefne hremende. Hwæt is me & þe la hælend þas hehestan godes sune. Ic halsige þe þæt þu ne ðreage me.\n29 Þa bed he þam unclænen gaste. þæt he of þam men ferde. Soðlice lange tide he hine grap & he wæs mid raketeagen ge-bunden & mid fot-copsen ge-healden. & to-borstenen benden he wæs fram deofle on westen ge-lædd.\n30 Ða axoden se hælend hine hwæt is þin name. Ða cwæð he legio; þæt is on ure ge-þeode eored; for-þan-þe manege deofle on hine eodon.\n31 Ða bæden hyo hine þæt he heom ne bude þt hy on grund ne be-scuton.\n32 And þær wæs mycel heord swine on þam munte læsiendre. Ða bæden hio þæt he lefde heom on þam gan; þa lefde he heom.\n33 Þa eoden hyo of þam menn on þa swin. þa ferde se heord michelen raese on þane mere. & warð þær adruncen.\n34 Þa þa heorden þæt ge-seagen þa flugen hyo & kyddan on þa ceastre & on þa tunan.\n35 Ða eoden hio ut þæt hyo ge-seagen þt þær ge-worðen wæs. Þa comen hyo to þam hælende þa funden hyo þanne man þe deofel of eode ge-scridne & halen mode æt his fote. & hyo adredden heom.\n36 Ða kyddan heom þa þe ge-seagen hu he wæs hal ge-worden of þam heorde.\n37 Ða bæd hine eall syo manege þas rice gerasenorum þt he fram heom ge-wite. for þam hyo micelen eige ge-hæfte wæren. Ða wende he on scype on-gen.\n38 Ða bæð hine se man ðe se deofel of eode þæt he mid hym wunede. Þa for-let se hælend hine & cwæð to hym.\n39 wend to þinen huse. & kyd hu mycel god þe ge-don hæfð. Þa ferde he in to eall þa ceastre & kydde hu mycel se hælend him ge-don hæfde.\n40 Soðlice wæs ge-worðen þa se hælend agen com seo manege hine onfeng. ealle hyo on-bidan hys.\n41 Ænd þa com an man þæs name wæs jairus; se wæs þare ge-samnunge ealdor. Þa feoll he to þæs hælendes foten. & bæd hine þæt he ferde to his huse;\n42 for-þan he hæfde ane dohter neoh on twelf wintre & syo forð-ferde. Ða ge-byrede hit. þa he ferde of þam manegen he wæs of-þrungen.\n43 Ða wæs sum wif of blodrine twelf gear. syo for-dælde on læces eall þæt hyo ahte. & ne mihte hire þeah of anygen beon ge-hæld.\n44 Ða ge-nehlahte hyo wið-æften. & æt-ran hys reafes flned (sic). Ða æt-stod sone þas blodes rine.\n45 Ða cwæð se hælend. hwæt ys se þe me ætran. þa hyo ealle æt-soken; þa cwæð petrus & þa þe mid hym wæren. eale hlaford þas manigeo þe þringað. & ge-swenced. & þu sægst hwa æt-ran me.\n46 Þa cwæð he sum me æt-ran. ic wiste þæt maing me of eode.\n47 Ða þæt wif ge-seah þæt hit him næs derne; hyo com forð. & astrehte hyo to his foten & ge-swutelede be-foren ealle folce. for hwilcen þingen hyo hine æt-hran. & hu hyo warð sone hall.\n48 Ða cwæð he to hire. Dohter þin ge-leafe þe hal ge-dyde. ga nu on sibbe.\n49 Him þa gyt sprecenden þa com sum man to þare ge-samnenge ealdre & cwæð to him; ne drece þu hine.\n50 Ða se hælend þæt word ge-hyrde he andswerede þas mædenes fader. Ne on-dræð þu þe. ge-lef witodlice. & hyo beod hal.\n51 Ænd þa he to þan huse com; ne let he nenne mid him in-gán buton petrum & Iohannem & Iacobum. & þas mædenes fæder & hire moder.\n52 Ða weopen hyo ealle & heofodon hyo. Ða cwæð he ne wepe ge. soðlice nis þis mæden dead ac hyo slepð.\n53 þa tælden hyo hine. & wiston þæt hyo deað wes.\n54 Ða nam he hire hand & cwæð. Mæden þe ic segge aris.\n55 Ða ge-hwarp hire gast agen & hyo sona aras. & he het hire syllan æten.\n56 Ða wundreden hire mages. þa bed he þan þæt hyo hit nanen menn ne sægdon. þæt þær ge-don wæs.\n1 Þa cleopede he to-gædere his twelf apostles & sealde heom mihte. & anweald ofer ealle deofel-seocnysse. & þæt adle hyo ge-healden.\n2 & he senð hy to bodienne godes rice. & un-trume gehælen.\n3 Ða cwæð he to heom. ne nyme ge nan þing on weige. ne gyrde ne cod ne hlaf ne feoh ne ge næbben twa tunecan.\n4 & on swa hwilce huse swa ge in gad wunied þær oððe ge ut-gan.\n5 & swa hwilce swa eow ne on-fod þanne ge of þare ceastre gad asacað eowre fota dust ofer hyo on witnysse.\n6 Ða ferden hyo þurh þa burga bodiende. & æghwær hælende.\n7 Ða ge-herde herodes se ferðen dæles rice ealle þa þing þe be him wæren ge-worðene. Ða tweonede him for-þan þe sume sægdon þt iohannes of deaðe aras\n8 sume sædon þæt helias atewde. sume þæt an eald witega aras.\n9 Ða cwæð herodes. iohannem ich be-heafdede hwæt is þes. be hwam ic þellic ge-hire. Ða smægde he þæt he hine geseage.\n10 Ða cyððan hym þa apostles swa hwæt swa hyo dyden. Þa nam he hyo & ferde on-sunder on weste stowe syo is bethsaida.\n11 Ða þa manige þæt wisten þa felgeden hyo hym; þa onfeng he hyo & spræc to heom be godes rice. & þa he ge-hælde þa læcnunge be-þorten.\n12 Þa ge-wat se daig forð. & hyo twelfe neh-lacte hym. & sæden to hym. Læt þas manige þæt hyo faran on þas castelles. & on þas tunas þe her abuton sinde. & heom mete finden. for-þam we sinde her on westene stowe.\n13 þa cwæð he to heom. sylle ge heom etan. Ða cwæðen hyo we næbbeð buten fif hlafes. & twegen fixsas. buton we gan & us mete beggen & eallen þissen werede.\n14 þær wæren neh fif þusend were. þa cwæð he to hys leorning-cnihton. Ðoð þæt hyo sitten þurh ge-beorscypas fiftegum\n15 & hyo swa dydon. & hyo ealle sæten.\n16 Ða nam he þa fif hlafes. & þa twegen fixas. & on þanne heofen be-seah & bletsode hyo & bræc. & dælde his leorning-cnihten. þæt hyo asetten hyo be-foran þam manigeo.\n17 Ða æten hyo ealle. & wurðen ge-fylde. & man nam þa ge-brute þe þær wære & fylde twelf kypan fulle.\n18 Ða wæs ge-worðen þa se hælend wæs ane hine ge-biddende. his leorning-cnihtes wæren mid him. Ða axsode he hyo. hwæt sægð þis folc þæt ich syo.\n19 Ða andsweredon hyo & cwæðen. Iohannes baptistam. sume Heliam. sume þæt sum witege of þam ealden aras.\n20 Ða saigde he heom. hwæt segge ge þæt ich syo. Þa andswerede petrus. þu ert crist godes sune.\n21 þa þreadde he hyo & bæd. þæt hyo hit nanen men ne saigden.\n22 for-þam-þe hit ge-byred þæt mannes sune fele þinge þolie. & beo aworpen fram ealdren mannen. & fram boker. & beon of-slagen. & ðridden daige arisan.\n23 Þa cwæð he to eallen. Gyf hwa wile æfter me cuman; æt-sake hine sylfne. & nime his cwelminge & me folgie.\n24 Se þe wile his sawle hæle ge-don; se hyo for-spilð. Witodlice se þe his sawle for me for-spilð. he hyo ge-hæleð.\n25 hwæt fremed anig men þeah he alne midden-eard on ehte be-geote. & hine sylfne for-spille. and his for-wurd werche.\n26 Se þe me & mine spæce for-sihð. þanne mannes sune for-sihð þane He kemð on his magen-þrimnesse & his fader & halgra ængle.\n27 Ic segge eow soðlice he (sic) sende sume standende þe deade ne wurðað ær hyo godes rice ge-seon.\n28 Ða wæs ge-worðen æfter þam worden neoh ehte dagas. þæt he nam petrum. & Iohannem. & Iacobum. & eode on enne munt. þæt he hine ge-bæde.\n29 Ða he hine ge-bæd þa wæs his ansiene ge-worðen oðres hiowes. & his reaf hwit scynende.\n30 Ða spæken twegen weres wið hine. moyses & helias.\n31 ge-sogene on magen-þrimnesse. & sæden his witendnysse þe he to ge-fellende wæs on ierusalem.\n32 Petrus & þa þe mid him wæren wurðen mid slape ge-hefegede. And þa hyo on-wakeden; hyo ge-seagen his maing-þrim. & twegen weres þe mid hym stoden.\n33 And hyo hym fram eoden; petrus cwæð to him. Eala be-beodend; god is þæt we her beon. & uten wercan þreo eardung-stowen ane þe. & ane moysese. & ane helie. & he nyste hwæt he cwæð.\n34 Þa he þis spæc; þa warð ge-nip & ofer-scadede hyo. & hyo on-drædden him gangende on þæt ge-nip.\n35 Ða com stefn of þam ge-nip & cwæð. Þes is min leofa sune ge-hered hine.\n36 Ða seo stefen wæs ge-hyrd. þa wæs se hælend ge-met áne; & hyo swegedon. & ne sæden nanen men on þam daige nan þing. þas þe hyo ge-sægen.\n37 Oðren daige him of þan munte farende hym agen arn mycel manegeo.\n38 þa cleopede an wer of þare manigeo & cwæð. Lareow ic hælsige þe ge-seoh minne sune. for-þan he ys min anliche sune.\n39 & nu se un-clæne gast hine æt-rind; & he færlice hrimd. & for-nymd hine. & fæmð. & hine tyrð. & slit;\n40 & ic bæd þine leorning-cnihtes þæt hyo hine ut adrifen & hyo ne mihton.\n41 Ða cwæð se hælend him to andswere. Eala un-ge-leafulle & þwore cneores. Swa lange swa ic beo mid eow. & eow þolie. læd hider þinne sune.\n42 And he þa lædde hine him to; se deofol hine nam & for-dyde. Ða nædde se hælend þanne unclæne gast ut. & ge-hælde þanne cnapan. & agef hine his fæder.\n43 Ða wundredon hyo ealle be godes mærðe. & eallen wundrenden be þam þingen; þe ge-wurðen ware. He cwæd to his leorning-cnihten.\n44 Asetteð þas spræce on eowren heorten; hit is to-ward þæt mannes sune syo ge-seald on mannes handen.\n45 Þa þohten hyo þis word. & hit wæs be-wrigen be-foren heom þæt hyo hit ne on-geaton. & hyo ne dorsten hine be þam worde ahsian.\n46 Soðlice þæt þanc eode on hyo hwilc heora yldest wære.\n47 Þa se hælend þis ge-hyrde he ge-seah here heortan ge-þances he ge-sette þanne cnapen wið hine;\n48 & cwæð to heom. Se þe þisne cnape on minen naman on-fehð; he on-fehð me. & se þe on-fehð me; he on-fehð þane þe me sente. Witodlice se þe is læst be-tweox eow ealle; se is mara.\n49 Þa andswerede Iohannes. be-beodend we ge-seage sumne on þinen naman deofel-seocnysse ut-drifende. & we hine for-buden; for-þam he mid ús ne fylgieð.\n50 Ða cwæð he ne for-beode ge. Se þe nis on-gean eow se is forð mid eow.\n51 Soðlice wæs ge-worðen þa hys anfengen dages wæren ge-worðene ge-fellede; he ge-tremede his ansiene þt he ferde to ierusalem.\n52 Þa sente he boden be-foren his ansiene. þa eoden hyo on þa cestre Samaritanorum þæt hyo him ge-gearewedon.\n53 & hyo ne on-fengen hine for-þam þe he wolde faran to ierusalem.\n54 Ða his leorning-cnihtes þæt ge-herden. Iacobus. & Iohannes. þa cwæðen hyo. Drihten wilt þu þt we seggen þæt fer cume of heofene & for-nyme hyo.\n55 & he be-wente hine & hyo þreatede.\n56 & hyo ferde on oðerne castel.\n57 Þa hyo ferden on wéi sume him to cwæðe. Ic felgie þe swa hwider swa þu ferst.\n58 Ða cwæð se hælend. foxas hæbbeð hole. & heofene fugeles nystas. soðlice mannes sune næfð hwær he hys heafed ahylde.\n59 Ða cwæð he to oðren felgieð me. Ða cwæð he drihten alyf me ærest berien minne fader.\n60 Þa cwæð se hælend. læt þa deade berigen heora deaden. ga þu & bode godes rice.\n61 Ða cwæð se oðer. ic felgie þe drihten. æc læt me arest hit kyðan þam þe æt ham synden.\n62 Ða cwæð se hælend hyem to. nan man þe his hand asett on his slulh (sic) & on his bæch be-sihð. nis and-fenge godes rice.\n1 After þan se hælend ge-mearcude oðre twa and hund-seofentig. & sente hyo twam & twam beforan his ansiene on ælce ceastre & stowe þe he to cumenne wæs.\n2 & cwæð to heom her is micel rip & feawe wirhtan byddeð þas ripes hlaford þt he sende wirhten to his ripe.\n3 Fared nu; nu ich eow sende swa swa lamb be-twux wulfes.\n4 Ne bere ge sech. ne cod. ne ne scy (sic). ne nenne man be weige ne greteð.\n5 On swa hwilce huse swa ge in-gad; cweðed arest. sib syo þisse hiwrædene.\n6 And gyf þær beoð sibbe bearn. reste þær eower sibbe. Gif hit elles syo. & hyo syo to eow ge-cerred;\n7 wunieð on þam ylcan huse & etad & drinkeð þa þing þe hyo hæbbeð on þam ilken huse. Sodlice se werchte is his mede wurðe. Ne fare ge fram huse to huse.\n8 ac on swa hwilce ceastre ge in-gað & hyo eow on-foð. æteð þæt eow æt-foren aset is.\n9 & ge-hæleð þa u[n]trumen þe on þam huse sende. & seggað heom; godes rice to eow geneohlaeceð.\n10 on swa hwilce ceastre swa ge ingað; & hyo ne on-foð eow; gað on heore stræte & cwedeð.\n11 Ðæt dust þæt of eowre ceastre on uren foten clefede. we dreigeð on eow. witeð þeah þt godes rice neohlæceð.\n12 Ich eow segge þæt sodome-wæren on þam dagen beoð for-geofendlicere þanne þare ceastre ge-ware.\n13 Wa þe corozaim wa þe bethsaida. for-þam gyf on tire & on sidone ge-worðene wæren þa manege þe on eow ge-done synde. ge-fern hyo on heren. & on escan reowsunge dydon.\n14 Þeah-hwæðere tyre & sydone on þam daige beoð for-geofendlicere þanne eow.\n15 Ænd þu capharnaum oð heofen up-ahafen; þu beost oð helle be-senceð.\n16 Me ge-hyrð se þe eow ge-herð. & me ofer-hugeð; se þe eow ofer-hugeð. se þe me ofer-hugeð; he ofer-hugeð þane þe me sente.\n17 þa ge-cyrde þa twa & hund-sefentig mid ge-fean & cwæðen. Drihten deofel-seocnysse us synden on þinen namen under-þeode.\n18 Þa saide he heom. ic ge-seah satana swa swa legeræsc of heofene fallende.\n19 & nu ich sealde eow anweald to tredenne ofer næddren & snaken & ofer ælc feondes mægen & nan þing eow ne dereð.\n20 Ðah-hwæðere ne blissie ge on þam þe eow sende gastes under-þedde. Ge-blissieð þæt eower námen synden on heofene a writene.\n21 On þare tide he on halgen gaste blissede & cwæð. Ich andette þe fæder. drihten heofenes & eorðan. for-þan-þe þu þas þing wisen & gleawen be-heddest. & litlengen un-awruge. for-þam hit be-foran þe swa gelicode.\n22 Ealle þing me synde fram mine fader ge-sealde. & namman nat hwilc is se sune buton se fæder. ne hwilc sye se fæder buton se sune. & se þe se sune hit un-awreon wile.\n23 Þa cwæð he to his leorning-cnihton be-wend. Eadig synð þa eagen þe ge-seoð þa þing þe ge ge-seoð.\n24 Soðlice ich eow segge þæt manige witegan & kynges wolden ge-seon þæt þæt ge ge-seoð. & hi hit ne ge-seagen. & wolden ge-heren þæt ge ge-hereð & hi hit ne ge-herdon.\n25 Ða aras sum ægleow man & fandede his & cwæð. Lareow hwæt do ic þæt ich eche lif hæbbe.\n26 Ða cwæð he to him. hwæt is ge-writen on þare lage. hu ræstdst (sic) þu.\n27 Ða andswerede he. Lufe drihten þinne god. on ealre þinre heorte. & on alre þinre sawle. & on eallen þinen mihte. & of eallen þinen magene. & þine nehstan swa swa þe sylfne.\n28 Ða cwæð he. rihte þu andsweredest. do þæt. þanne lefest þu.\n29 Ða cwæð he to þam hælende. & wolde hine selfne rihtwisian. And hwilc is min nehsta.\n30 Ða cwæð se hælend hine up be-seonde. Sum man ferde fram ierusalem to ierico. & be-com on þam scaðan. þa hine be-reafeden. & tintregedon hine & for-læten hine samcweocne.\n31 Þa ge-byrede hit. þæt sum sacerde ferde on þan ylken weige. & þa he þæt ge-seah he hine for-beah.\n32 & eall swa se diacone. þa he wæs wið þa stowe. & þæt ge-seah he hine eac for-beah.\n33 Ða ferde sum samaritanisc man wið hine. þa he hine ge-seah. þa warð he mid mild-heortnysse ofer hine astyred.\n34 Ða ge-nehlahte he & wrad his wunden. & þron geat ele & win. & hine on his neten sette. & ge-lædde on his læche-hus & hine læcnede.\n35 & brohte oðren daige twegen paneges & sealde þam læce & þus cwæð. Begeam his. & swa hwæt swa þu mare to ge-dest; þanne ich cume ich hit for-gelde þe.\n36 hwilc þare þreora þincd þe þæt syo þæs mæg þe on þa scaðan be-feoll.\n37 Ða cwæð he. se þe him mildheortnysse on dæde. Ða cwæð se hælend; ga & do eal-swa.\n38 Soðlice hit wæs ge-worden þa hyo ferden se hælend eode on sum castel. & sum wif on name martha on-feng hine on hire huse.\n39 & þare swuster wæs Marie seo eac sæt wið þas hælendes fet. & his word ge-hyrde.\n40 Soðlice martha geornlice him þenode. Ða stod hyo & cwæð. drihten nis þe nan care þæt min swuster læt me anlepige þenian. sege hire þæt hyo felste me.\n41 Ða cwæð se hælend; martha martha geornfull þu ert & emb fele þinge ge-drefed.\n42 Ge-wislice an þing is neod-be-hefe; marie ge-cheas þanne sælesten dael se hire ne beoð afirred.\n1 Soðlice wæs ge-worðen þa he wæs on summer stowe hine be-biddende. þa þa he ge-swac. him to cwæð an his leorning-cnihten. Drihten lær us. us to ge-biddan. swa iohannes his leorning-cnihtes lærde.\n2 þa cwæð he to heom. cweðed þus þanne ge eow ge-biddað. Ure fæder þu þe on heofene eart syo þin name ge-haleged. to-cume þin rice. ge-worðe þin wille on heofene & on eorðe.\n3 syle us to-daig urne daig-hwamlicne hlaf.\n4 & for-gyf us ure geltes swa we for-gyfað ælcen þare þe wið us agylteð. & ne læd þu us on costnunge. ac alys us fram yfele.\n5 Ða cwæð he to heom. Hwilc eowre hafed sumne freond & gæð to middre nihte to him. & cwæð to hym. La freond læn me þreo hlafes.\n6 for þan min freond com of weige to me. & ic næbbe hwæt ic him to-foran legge.\n7 Ænd he him þanne þus andswerige. ne beo þu me gram nu min dure is be-cosen. & mine cnihtes synde on reste mid me ne maig ich arisan nu & sillen ðe.\n8 Gyf he þanne þurh-wuned cnokigende; ic eow segge gyf he arist & him sylleð; þanne for þan þe he his freond is. þeah-hwæðere for hys on-rope he arist & sylð him his neode.\n9 And ich eow segge byddað. & eow beoð seald. secheð & ge findað. cnokieð & eow beoð un-tynd.\n10 Ælc þare þe bitt on-fehð. & se þe secð he fint. & cnokiende byð un-tyned.\n11 hwilc eower bit his fader hlafes. segest þu seld he him stan. oððe gyf he bit fissces sylð he him næddren for fissces.\n12 oððe gyf he hym bytt aig. segst þu ræcd he him scorpionem þæt is an werm-kyn.\n13 Witodlice gyf ge þanne þe synt yfele cunnan syllan gode sylene eowren bearnen; swa micele ma eower fader of heofene sylð godne gast þam þe hine biddað.\n14 Þa wæs se hælende ut-adrifende sume deofel-seocnysse. & seo wæs dumb. And þa he ut-adraf þa deofel-seocnisse. þa spræc se dumbe. & þa manega wundreden.\n15 Sume cwæðen on beelzebub deofle ealdre he ut-adraf þa deofel-seocnysse.\n16 And sume his fandedon & geornden of heofene tacnys of him.\n17 Ða he ge-seah heora þances he cwæð. Ælc rice on hit sylf to-dæled byð to-worpen. & þæt hus ofer þæt hus fald.\n18 Gif satanas is to-daeled on hine sylfne hu stent his rice for-ðan-þe ge seggeð þæt ich on beelzebub deofel-seocnysse ut-adrife.\n19 Gyf ich on beelzebub deofle ut-adrife. on hwam ut-adrifeð eowre bearn. for-ðan hyo beoð eowre deman.\n20 Ge-wislice gyf ic on godes fingre deofle ut-adrife; ealle godes rice on eow be-kymð.\n21 Þanne se strange ge-wæpned his cæfertun ge-healt. þonne beoð on sibbe þa þing þe he ahð.\n22 Gyf þanne strengre ofer hine cymð. & hine ofer-swið; ealle his wæpne þe he on truwede he hym afyrð. & to-dælð his here-reaf.\n23 Se þe nis mid me. he is on-gen me. And se ne gadered mid me; se hit to-stret.\n24 Þanne se un-clæne gast gæð of þam men; he gæð þurh un-wæterie stowe reste secende. & nane ne ge-mett. þanne cweð he. Ic wende æft to minen huse þe ich of eode.\n25 & þanne he kymð he hit ge-mett emtig mid besme afermed.\n26 þanne gæð he & nymð seofan oðre gastes wirsan þanne he. & in-gæð & þær eardieð. þanne synt þas mannes ændes werse þanne þam earren.\n27 Soðlice wæs ge-worðen þa he þis saigde; sum wif him to cwæð. Eadig is se innoð þe þe bær. & þa breost þe þu suke.\n28 Þa cwæð he. Eadige sinde þa þe godes word ge-hereð & þæt ge-healdeð.\n29 Þa hyra manega to-gadere coman he cwæð to heom. Þeos cneoris is manful cneoris; he secd taken & hire ne beoð nan ge-seald buton Ionas taken.\n30 Swa swa iona wæs taken Niniueten swa beoð mannes sune taken þise cneorisse.\n31 Sud-dale cwen arist on dome mid þise cneorisse mannen & ge-nyðereð hyo for-ðan hyo com of eorðan endum to ge-heren Salomones wisdom. Ænd efne þes is mare þanne salomon.\n32 Niniuetisce men arised on dome mid þisse cneornisse. & ge-ne-ðeriað hyo. forþan þe hyo deadbote dyden. æt Ionan bodegunge. & þes is mare þanne jona.\n33 Ne on-ælð nan man his leoht-fett & sett on diglen. ne under bedene. ac ofer candel-stef. þæt þe ingað leoht ge-seon.\n34 Þin eage is þines lichames leoht-fæt. Gif þin eage beoð hluttor; þanne beoð eall þin lichame briht. Gif hit beoð deorc; eall þin lichame beoð þeostre.\n35 Warne þæt þt leoht þe þe on is; ne syo þeostra.\n36 Gif þin lichame eall beoð breoht; & næfd nænne dæl þeostre; þanne beoð he eall breoht. & þe on-liht swa þæt leoht-fæt þas lægræsces.\n37 Ða bæd hine sum fariseisc man þæt he æte mid him. & he in-eode & sætt.\n38 Ða on-gan se fariseisce on him smeagen & cwæðan. Hwi he ge-þwogen nære ær his ge-reorde.\n39 Ða cwæð drihten to him. nu ge farisei þæt ute is calices & disces ge-clænsieð þt eow innan is. þæt is ful reaflake & un-rihtwisnysse.\n40 La desige hu ne worhten (sic) þt þt inne is. se þe worhte þæt ute is.\n41 þeah-hwaðere þæt to lafe is sellað ælmessan þanne beoð eow ealle þing clæne.\n42 Ac wa eow fariseum ge þe teoðiað mintan & rudan & ælce wirte. & ge for-bugeð dom & godes lufe. Þas þing eow ge-berede to donne. & þa þing ne for-læten.\n43 Wa eow fariseen ge þe lufieð þa formen heahsetlen on ge-samnungen & gretinge on stræten.\n44 Wa eow for-þan-þe ge sende swilce þa byrigenna þe man innan ne sceawed. & þa men nyten þe heom on ufen gad.\n45 Ða andswerede him sum lage-gleaw. lareow teonan þu wercst us mid þisse sage.\n46 Ða cwæð he Wa eow lagewisen forþan ge semeð menn mid þam byrdenen þe hyo aberen ne mugen. & ge ne æthrinað þa seames mid eowren anen fingren.\n47 Wa eow þe timbrieð witegena byrigena; eowre faderes hyo of-slogen\n48 eallunge. ge kyðed & ge þafieð eowre fader weorces. for-þam hyo slogen hyo. & ge timbrieð heore berigena.\n49 For-þam cweð godes wisdom. Ic sende to heom witegen & þa apostles; & hyo of-slæð hyo & æhtað\n50 þæt ealra witegene blod syo ge-soht; þe wæs agoten of midden-eardes fruman; fram þisse cneorisse\n51 fram abeles blode oð zacharias blod. se for-warð be-tweox þam altare & þam temple. Ic eow segge swa beoð ge-soht fram þisse cneornysse.\n52 Wa eow lage-gleawe for-þam-þe ge ætbruden þas inge-heades ceyge ge in ne ge-heodden. & ge for-budon þa þe in-eoden.\n53 Þa he heom þis to cwæð. þa ongunnen þa farisej & þa lage-wisan hefilice him agén standen & his muð dettan.\n54 & ymbe hine syrwan; sechende sum þing of his muðe þæt hyo hine wreidon.\n1 micelen wereden hym embe-standende. þæt hyo hine træden. Ða cwæð he to his leorning-cnihten warnieð eow wið farisea lare þæt is licetung.\n2 Soðlice nis nan þing ofer-heled; þe ne beoð un-heled. ne be-hed; þe ne sye ge-wyten.\n3 For-þan-þe þæt ge seggeð on þeostren beoð on leohte saigde. & þæt ge on earen spræcon on bedd-cofum beoð on rofen boded.\n4 Ich segge eow minen freonden ne beo ge brygede fram þam þe þanne lichamen of-sleað. & næbbeð syððan. hwæt hyo ma don.\n5 Ic eow atewige hwane ge on-dræden. adredeð þane þe anweald hæfð. seððan he of-slehð; on hellen asenden; þus ich eow segge; adredeð þane.\n6 ne be-cypað hyo fif sparewen to halpenige. & an nis of þam ofer-gyten be-fore gode.\n7 ac ealle eowres heafdes loccas sende ge-tealde. Ne on-dræde ge eow ge sende beteren þan manegen sparewen.\n8 Soðlice ic eow segge swa hwilc swa me andeat be-foren mannen. þanne mannes sune andeat be-foren godes ængles.\n9 Se þe me wið-secð be-foren mannen. se beoð wið-saken be-foran godes ænglen.\n10 & ælc þe saigð ani word agen mannes sune. þam beoð for-gefen. Þam þe wiðer-sakeð on-gen halgen gast. ne beoð þam for-gyfen.\n11 Þanne hyo lædeð eow on ge-samnunge. & to dugeðe ealdren. & to anwealden ne beo ge ymbe-þencende hu oððe hwæt ge spæcen oððe andswerien.\n12 halig gast eow lærð on þare tide þa þing þe eow spæcan ge-byreð.\n13 þa cwæð sum of þam manigeo. Lareow sege mine breðer þæt he dæle unker ehte wið me.\n14 Ða cwæð he la man hwa sette me deman; oððe dælend ofer hine (sic)\n15 Þa cwæð he. gymeð & warnieð wið ælce gitsunge. for-þan-þe nis nanes mannes lyf on gytsunge of þam þe he ah.\n16 Ða sæde he heom sum bispel. Sumes weliges mannes acer brohte forð gode wæstmes.\n17 þa þohte he on him sylfen & cwæð. hwæt do ic for-þan ich næbbe hwider ich mine wæstmes gaderie.\n18 Ða cwæð he þus ich do. ic to-werpe mine berne. & ich werche hyo mare & ic gaderie þider eall þæt me wexen is. & mine god.\n19 & ich segge minre sawle. eale sawel þu hafst mycele god. Asette to manegen gearen. ge-rest þe. æt & drinc & ge-wista.\n20 Ða cwæð god to hym. La desige on þisse nihte hyo fecceð þine sawle fram þe. hwæs beoð þa þing. þe þu gærewedest.\n21 Swa is se þe him sylfen strenþeð & nis welig mid gode.\n22 Þa cwæð he to his leorning-cnihten. for-þan ich eow segge. ne beo ge ymbe-hedige eowre sawle hwæt ge etan. ne owren lichaman hwæt ge scrydan.\n23 Seo sawle is mare þanne se lichame. & se lichame mare þanne þæt reaf.\n24 Be-sceawiað þa refnes þæt hyo ne sawað ne ne ripað. næbbað hyo heddern ne bern. ac god hyo fet þas þe ma. ge synde heore selre.\n25 hwilc eower mæg þencende echan ane elne to his anlichnysse.\n26 gyf ge þæt læsse ne magen hwy synde ge be oðren þingen ymbe-hedige.\n27 Scewieð þa lilien hu hyo wexeð. hyo ne swinceð ne ne spinneð. Soðlíce ic eow segge þæt Salomon on eallen his wuldre næs ge-scryd swa þis án.\n28 Gif god scrytd þt héy þe is to-daig on æcere & to-morgen for-scrincð. Swa mycele ma god scrit eow ge-hwædes ge-leafen.\n29 Ænd nelle sechan hwæt ge etan oððe drincan. & ne beo ge up-ahafene.\n30 ealle þas þing þeode secheð. eower fader wat þæt ge þises be-þurfen.\n31 Ðeah-hwæðere secheð godes rice & ealle þas þing eow beoð ge-icte.\n32 Ne on-dræd þu þeah litle heord. forþan eowren hefenlic fader licode eow rice syllen.\n33 Syllað þæt ge agen & sylleð ælmessen. Werceð seaðes þa þe ne for-ealdiged. un-ge-teorudne goldhord on heofene. þiðer þeof ne ge-neohlaceð. ne mogðe ne ge-wemd.\n34 Ðær eower goldhord is þær beoð eower heorte.\n35 Syen eower lendene be-gyrde & leohtfate bearnende.\n36 & beoð ge-lice þam mannen þe hyore hlaforde abideð hwanne he syo fram gyftan ge-cherred. þæt hyo him sona un-tyne þanne he cymð & cnokeð.\n37 Eadige synde þa þeowes þe se hlaford waciende ge-fint. þanne he kymð. Soðlice ic eow segge þæt he be-gyrt hine. & deð þæt hyo sitteð & gangende heom þenað.\n38 Ænd gyf he kymð on þare æftran wæccen. oððe on þare þridden & þus ge-met. Eadig synde þa þeowes.\n39 Witeð þæt gyf se hyrdes hlaford wiste hwanne se þeof cumen wolde. witodlice he wacode. & ge ne þafede (sic) þæt man his hus under-dulfe.\n40 Ænd beoð ge ware for-þam-þe mannes sune kymð þare tyde þe ge ne wenað.\n41 Ða cwæð petrus drihten. segest þu þis bispell to ús. hwæðer to eallen.\n42 Ða cwæð drihten; hwa wenst þu þæt is ge-treowe & gleaw dihtnere; þane se hlaford ge-sett ofer his hyrd þæt he hym hwætes ge-mett on timen sylle.\n43 Eadig is se þeow þe his hlaford ge-met þus doende. þanne he kymð.\n44 Soðlice ic segge eow þæt he sett hine ofer eall þæt he ah.\n45 Gyf þanne se þeow cweð on his heorten min hlaford ufereð his cyme; & agind beaten þa cnihtes. & þa þinene. & etan & drincan. & beon ofer-druncan.\n46 þanne kymð þas þeowe hlaford on þam daige þe he ne wenð. & þare tide þe he nat. & to-dælð hine. & sett his dæl mid þam un-ge-treowen.\n47 Soðlice þane þeow þe his hlafordes wille wiste & ne dyde æfter his willen; he beoð witned manegen witen.\n48 Þane þeow þe his wille nyste. & þeah dyde he beoð witned feawen witen. Ælcen þe mycel ge-seald is. him man mychel to-secð. & et þam þe hyo mycel be-fæsten hyo mychel byddeð.\n49 Fyr ich sende on eorðan & hwæt wille ich buton þt hyt bærne.\n50 Ich hæbbe on fulluhte beon ge-fullod. & wene ge hu byo ich ge-þread. oððe hyt syo ge-fyld.\n51 for-þan-þe ich com sibbe on eorðe sænden; ne segge ich eow ac to-dæl.\n52 heonen-forð byð fife on anen huse to-dælede. þreo on twegen. & twegen on þreo.\n53 beoð to-dælede. Fader on sune. & sune on his fader. moder on dohter. & dohter on hire moder. Sweger on hire snore. & snore on hire swegere.\n54 And he cwæð to þam folce. Þanne ge ge-seoð þa lifte cumende. on wæst-dæle. sone ge cweðeð storm kymð. & hit swa beoð.\n55 And þanne ge ge-seoð suðan blawen ge seggeð þæt þe (sic) is toward & hit beoð.\n56 La liceteres cunne ge afandigen heofenes ansiene & eorðan. Hu mæte na afandige ge þas tide.\n57 hwi ne deme ge of eow sylfen þæt riht ys.\n58 Þanne ðu gæst on weige mid þinen wiðer-winnen to hwilcen ealdre. do þæt þu beo fram him alised; þe-læs he þe sylle þam deman. & se dema þam bydelen. & se bedel þe sende on cwarterne.\n59 Ic þe segge ne gæst þu þanen ær þu agylde þanne ytemestan ferðing.\n1 Þær wæren sume on þare tide of galiléén hym keðende. þara blod pilates mengde mid hyre offrunge.\n2 Þa cwæð he heom andsweriende. wene ge wæren þa galileiscan synfulle to-foran eallen galileiscan. for-þan-þe hyo swylc þoleden.\n3 Ne segge ic na. ac ealle ge gelice for-wurðeð. buton ge deadbote don;\n4 swa þa ehte-tyna. ofer þa feoll se stepel on syloa. & hyo of-sloh. Wene ge þæt hyo wæren scyldige ofer ealle menn þe on ierusalem wunedon.\n5 Ne segge ic ac swa ge for-wurðed. bute ge deadbote don.\n6 Ða sæde he heom þis bispell. Summan hæfde an fic-treow ge-plantod on his win-gearde. þa com he & sohte his wæstmes on hym. þa ne fand he nane.\n7 Þa cwæð he to þam hyrde nu synde þreo gear seððan ich com wæstme secende on þissen fic-treowe. & ic ne funde. For-scrif (sic) hine hwy ofer-stricð (sic) he þæt land.\n8 Ða cwæð he. hlaford læt hine geat þis gear oð Ic hine be-delfe. & ic hine be-weorpe mid dunge.\n9 & witodlice he wæstmes bringeð. Gif hit elles hwæt beoð. for-scrif hine syððan.\n10 Ða wæs he reste-dagen on hiore gesamnunge; lærende.\n11 þa wæs þær sum wif seo hafde untrumnysse gast ehtetyne gear. & hyo wæs abogen ne hyo allunge ne mihte up beseon.\n12 Ða se hælend hyo ge-seah he cleopede hyo to him. & saide hire. Wif þu ert for-læten of þinre untrumnysse.\n13 & his hand hire on sette. þa wæs hyo sona up arerd. & hyo god wuldrede.\n14 Ða ge-bealh se duguðe ealder hine for-þan þe se hælend on reste-daige helde & sæde þam manigeo. Syx dages synde on þam ge-bereð þæt man wyrce. cumeð on þam & beoð ge-hælde. & na on reste daige.\n15 Þa andswerede se hælend & cwæð. La liceteras ne un-tygð eower ælc on reste-daige his oxen oððe assen fram þare binne & læt to wætere.\n16 Ðas abrahames dohter þe satanas ge-band nu ehtetyna gear. ne beryde hire beon un-bundon of þisen benden on reste-daige.\n17 Ða he þis saide þa scamede eallen his wiðer-winnan. & eall folc ge-blissode on eallen þan þe wunderfullice fram him ge-wurðon.\n18 Soðlice he cwæð. hwam is godes rice gelic; & hwam wene ic þæt hit beo ge-lich.\n19 hit is gelic sepenes (sic) corne þe se man onfeng & seow on his wertun. & hit weox & warð mycel treow & heofene fugeles resten on his bogen.\n20 Ænd eft he cwæð. hwam wene ic þæt godes rice seo gelic.\n21 hit ys gelic þam beorman þe þæt wif onfeng & be-hedde on þam melewe þreo ge-mitte. oððe hit warð eall ahafen.\n22 Ða ferde he þurh ceastre & castella to ierusalem & þær lærde.\n23 Ða cwæð sum man to him. drihten feawe synde þe synde ge-hælede. Ða cwæð he to heom.\n24 efstað þet ge gangen þurh þa nærewe gate for-þan ich segge eow manege secað þæt hyo ingan & hyo ne magen.\n25 Þanne se hirdes ealdor ingæð & his dure be-clyst. ge standeð þær ute & þa dure cnokieð & cweðað. Ðrihten atyn us. Þanne cweð he to eow. Ne can ich eow naht (sic) ich hwanen ge synde.\n26 Þanne on-ginnen ge cweðen. we æten & druncen be-foren þe & on uren stræten þu lærdest.\n27 þanne saið he eow ne can ic hwanen ge synde. ge-witeð fram me ealle unriht-wyrhten.\n28 þær beoð wop & toðe gristbihung. Þanne ge ge-seoð abraham & ysáác. & iacob & ealle witegen on godes rice. & ge beoð ut adrifene.\n29 & hyo cumeð fram east-dæle & west-dæ & suð-dæle. & sittað on godes rice.\n30 & efne synde ytemeste þa þe beoð fyrmeste & synde fyrmeste þa þe beoð ytemeste.\n31 On þam daige him ge-neohlacten sume farisei & him saigdon. Far & ga heonon. for-þam þe herodes þe wile of-slean.\n32 And þa cwæð he to heom. Gað & seggeð þam foxe. deofel-seocnysse ich ut adrife. & ic hæle ge-fremme to-daig & to-morgen & ðridden daige ich beo for-numen.\n33 Þeah-hwæðere me ge-bereð to-daig & to-morgen. & þy æftere daige gan. forþan ne béreð þæt se witega for-wurðe buton ierusalem.\n34 Eale ierusalem ierusalem. þu þe þa witegen of-sleahst. & hænst þa þe to þe asent synden. hu ofte ic wolde þine bearn ge-gaderian. swa se fugel doð his nyst under his fyðeren & þu noldest.\n35 Nu beoð eower hus eow for-lætan. Soðlice ic eow segge þt ge me ne ge-seoð ær þan þe cume se þanne ge cweðed ge-bletsod syo se þe com on drihtnes namen.\n1 Ða wæs ge-worðen þa he eode on sumes phariseas ealdres hus on ræste-daige. þæt he hlaf æte. & hyo be-gymden hine.\n2 þa wæs þær sum wæter-seoc mann be-foran hym.\n3 Ða cwæð se hælend to þam lage-gleawen. & farisean. is hit alyfed þæt man on reste-dagen hæle.\n4 Ða swegedon hyo. þa nam he hine & hælde & for-let hine.\n5 Ða cwæð he to heom andsweriende. Hwilces eowres asse oððe oxa be-feald on ænne pyt. & ne teod he hine rædlice up on reste daige.\n6 Ða ne mihton hyo agen þis hym ge-andswerian.\n7 Þa saigde he heom sum bispell. be þam inge-laðedon gymende hu hyo þa fyrmestan setle ge-curan. & þus cwæð.\n8 Þanne þu beost to gyften ge-laðed. ne site þu on þa fyrmeste settle þi-læs wenunga sum wurðfulra cume.\n9 & se þe inge-laðede segge þe rem þisen menn settl. & þu þanne mid scame nyme þt ytemesten settle.\n10 Ac þanne þu ge-clyped beost. ga & site on þam ytemesten settle. þæt se þe inge-laðode þanne he kymð cweðe to þe. La freond; site ufor. þanne beoð þe wurðment beforan mid-sittenden.\n11 For-þan ælc þe hine up-ahefð byð ge-nyðered. & se þe hine niðered se beoð up-ahafen.\n12 Þa cwæð he to þam þe hine in laðede. Þanne þu dest wyste oððe ferme. ne cleope þu þine freond ne þine broðre. ne þine cuðan. ne þine welegen. nehhebures. þe-læs hyo þe agen laðian & þu hæbbe edlean.\n13 Ac þanne þu beorscype do; cleope þearfen & wanhæften & healte & blinde.\n14 þanne beost þu eadig. for-þan þe hyo næbbed hwanen hyo hit þe folgeldon (sic). Soðlice hit beoð þe for-golden on riht-wisra ariste.\n15 Ða þis ge-herde sum of þam sittenden. þa cwæð he. eadig is se þe hlaf æt on godes riche.\n16 Þa sægde he heom sum man worhte mycele ferme & manega ge-laðode.\n17 þa sente he his þeowen to þare ferme timan. þæt he saide þam ge-laðedon þæt hyo coman. for-þan þe ealle þing gearewe wæren.\n18 Ða ongamnan (sic) hyo ealle hyo be-laðedian. Se forme hym saigde ic bohte ænne tun; ich hæbbe neode þæt ic fare & hine ge-seo. ic bidde þe þæt þu me be-ladie.\n19 Ða cwæð se oðer. ich bohte an ge-teme oxana. nu wille ich faren & fandian hyre. nu bidde ic þe be-lade me.\n20 Ða cwæð sum ich ladde wif ham. for-þam ic ne mæg cuman.\n21 Ða cyrde se þeowa & kydde his hlaforde þæt. Ða cwæð se hlaford mid yrre to þam þeowan. Ga raðe on þa stræte. & on wic þissere cestere. & þærfan & wan-hæften. & blinde. & healte. & læð (sic) hider in.\n22 Ða cwæð se þeowa. Hlaford hit is ge-don swa þu bæde. & nu gyt her is emtig stowe.\n23 Ða cwæð se hlaford gyt þa to þam þeowan. Ga geond þas wegas & hegas & nyd hyo þt hyo gan in. þt min hus syo ge-felled.\n24 Soðlice ic eow segge þt nan þare manna þe ge-clepede synde. ne on-byriad mire (sic) ferme.\n25 Soðlice mid him ferde micel menige. þa cw. he to heom be-wend.\n26 Gyf hwa to me cymð & ne hated hys fader & moder. & wif & bearn. & broðre & swustre. & þanne geot his sawle ne maig he beon min leorning-cniht.\n27 & se þe ne bered hys cwelmenge & cymð efter me ne maig he beon min leorning-cniht.\n28 hwylc eower wile timbrian ænne stepel. hu ne sit he arest & teleð þa and-fenges þe him be-hefe synde. hwæðer he haebbe hine to fulfremenne.\n29 þe-læs siððan he þanne grund-wall leigð. & ne maig hine fulfremman. ealle þe hit ge-seoð aginned hine tælen.\n30 & cweðen. hwæt þes man agan tymbrian. & ne mihte hit ge-endian.\n31 Oððe gyf hwilc kyning wile faran & feohten on-gean oðerne kyng. hu ne sit he ær & þencd hwaðer he mage mid teon þusenden cumen agen þane þe him agen kymð mid twentigen þusenden.\n32 & gyf he þanne wið hine fihten ne maig; he sent erendraken & bit sibbe.\n33 Witodlice swa ys ælc of eow þe ne wið-sæcð ealle þingen þe he ah; ne maig he beon min leorning-cniht.\n34 Gód is salt gif hit awurð on þam þe hit ge-selt beoð.\n35 nys hyt nyt. ne on eorðen ne on mixene. ac hit beoð ut-aworpen. Ge-here se ðe earen hæbbe. to ge-herene.\n1 Soðlice him ge-nehlahte manfulle & synfulle. þæt hyo his word ge-hyron.\n2 Ða murcneden þa farisei & þa bokeres & cwæðen. þes on-fegð synfulle & mid heom ett.\n3 Ða cwæð he þis bispell to þam.\n4 hwilc man is of eow þe hafed hund scepa. & gif he leost an of þam; hu ne for-læt he þa nigen & hund-nigentig on þam wæstene. & gæð to þan þe for-warð oððe he hit fint.\n5 & þanne he hit fint. he hit sett on his eaxle ge-blissiende.\n6 & þanne he ham cymð. he to-somne cleopeð hys freond. & his nehhe-bures. & cweð. Blissiað mid me for-þam ich funde min scep þe for-warð.\n7 Ich segge eow þt swa beoð on heofene blisse be anen synfullen ðe deadbote deð; ma þanne ofer nigen & nigentig rithwisere (sic) þe deadbote ne be-þurfon.\n8 Oððe hwilc wif hæfed tyen scillenges. gyf hyo for-leost ænne scilling. hu ne onelð hyo hire leoht-fet. & awent hire hus & secð geornlice oððe hyo hine fint.\n9 Ænd þanne hyo hine fint; hyo cleopeð hire freond & nehhe-bures & cweð blissieð mid me. for-þam ich funde minne scilling þe ich for-leas.\n10 Ich segge eow swa beoð blisse be-foran godes ænglen be anen senfulle þe deadbote deð.\n11 He cwæð soðlice. Sum man hæfde twege sunes.\n12 þa cwæð se ylder to his fader. Fader syle me minne dæl minre ehte. þe me to ge-byreð. Ða dælde he him his ehte.\n13 Ða æfter feawa dagen ealle his þing ge-gaderede se gingre sune. & ferde wræclice on feor landen. & for-spilde þær his ehte libbende on his gælsan.\n14 Ða he hyo hæfde ealle amerde. þa warð mycel hunger on þam rice. & he warð wædle.\n15 Ða ferde he & folgede anen burh-sittenden men on þare rice. þa sende he hine to his tune þæt he heolde his swin.\n16 Ða ge-wilnede he his wambe fellen of þam bean-coddan þe þa swin æten. & him man ne sealde.\n17 Ða be-þohte he hine & cwæð. Eala hwu fela erdlinga on mines fæder huse hlaf ge-noh hæbbeð. & ich her on hungre for-wurðe.\n18 Ich arise & ich fare to minen fæder & ich segge him. Eala fader ic synegede on heofenas. & be-foran þe;\n19 nu ich ne eom wurðe. þt ic beo þin sune ge-nemned. do me swa ane of þinen yrðlingen.\n20 & he aras þa & com to his fader. & þa gyt þa he wæs feor his fæder he hine geseah. & warð mid mildheortnysse astyred. & agen hine earn & hine be-clypte & cyste hine.\n21 Ða cwæð hys suna. Fader ic synegede on heofene & be-foran þe. nu ic ne eom wurðe þæt ic þin sune beo ge-nemned.\n22 Ða cwæð se fader to his þeowan. bringeð raðe þanne sæleste gegyrlan & scridað hine & sylleð hym ring on his hand. & ge-scy to his foten.\n23 & bringað an fet styric & of-sleað. & uten æten. & gewist-fullian;\n24 for-þan þes min sune wæs dead. & he ge-edcuðede (sic). he for-warð & he is gefunden. Ða ongunnan hyo wistleacen.\n25 Soðlice his yldre sune wæs on akere & he com ham. & þa he þam huse ge-nehlahte he ge-herde þanne sweig & þæt wyrd.\n26 Ða cleopede he ænne þeow & axode hine hwæt þæt wære.\n27 Ða cwæð he þin broðer is come. & þin fader of-sloh an fet chalf for-þan þe he hine halne on-feng.\n28 Þa balh he hine & nolde ingan. Ða eode his fader ut & angan hine biddan.\n29 Ða cwæð he to his fæder andsweriende. Efne swa fela geare ic þe þeoweda. & ic næfre þin bebod ne forgymde; & ne sealdest þu me næfre an tycchen. þt ic mid minen freonden ge-wistfullode.\n30 Ac seoððan þes þin sune com þe his spede mid miltystren amerde; þu of-sloge him an fet chalf.\n31 Ða cwæð he. sune þu ert symle mid me. & ealle mine þing synde þine.\n32 þe ge-byrede ge-wistfullien & ge-blissian for-þan þes þin broðer wæs dead. & he ge-edcuðede (sic). he for-wearð. & ys gefunden.\n1 Ða cwæð he to his leorning cnihten Sum welig man wæs. se hæfde sumne ge-refe. se warð wið hine forwreiged swilce he is god for-spilde.\n2 Ða cleopede he hine & saide him. Hwi here ich þis be þe. agyf þine scyre. ne miht þu leng tun-scyre be-witen.\n3 Ða cwæd se ge-refe. on his ge-þanke. Hwæt do ic for-þan þe min hlaford mine gerefscype fram me nymd. Ne maig ic delfen. me scamed þæt ic wædlie.\n4 Ich wat hwæt ic do þæt hyo me on heore hus on-fon. þanne ic be-scyred beo fram tun-scyre.\n5 Þa þa gafel-gyldo ge-gaderede wæren; þa saide he þam formen. hu michel scealt þu minen hlaforde.\n6 þa saide he hund sestres eles. Þa saide he him. nym þine feðere & site raðe & writ fiftig.\n7 Ða saide he oðren. hu mycel scelt þu. þa cwæð he. hund mittene hwætes. Ða cwæð he nym þine stafes & writ hund-ehtetig.\n8 Ða herede se hlaford þare unrihtwisnesse tun-ge-refen. for-þam þe he gleawlice dede. For-þan þe þisse worulde bearn synde gleawre þissere leohtes bearnen on þisse cneornysse.\n9 And ic segge eow wyrceð eow freond of þisse werold-weolen unrihtwisnesse. þæt hyo un-fon eow on echen earding-stowen þonne ge ge-teoriað.\n10 Se þe is on litlen ge-treowe. se is on mare ge-treowe. Ænd se þe is on litlen unrihtwis. se is eac on maren unriht-wis.\n11 Gyf ge on unrihtwisen weordwelan næren ge-treowe. hwa be-tæcð eow þæt eower is.\n12 Ænd gyf ge on fremden næren ge-treowe. hwa syld eow þæt eower is.\n13 Ne maig nan þeow twam hlaforden þewian. oððe he ænne hated. & oðerne lufeð. oððe he anen folgeð & oðer for-hugeð. & ge ne muge gode þewian & weorlde-welan.\n14 Ðas ...\n1 . . . . . . . . un-mihtlich ys þæt ge-dræfednysse ne cunnen. wa þam þe hyo þurh cumað.\n2 nytre hym wære þæt an cweornstan syo ge-cniht on-buten his sweoren. & syo on sæ ge-worpen þanne he ge-drefe ænne of þisen litlingen.\n3 Warnied eow gyf þin broðer senegeð kyð him.\n4 And gif he on ane daige seofe syðen synegeð. & seofen syðan to þe on daig ge-cyrred beoð. & cweð hit me of-þincð. for-gif hit hym.\n5 Þa cwæðen his apostles. drihten ge-eac urne ge-leafen.\n6 Ða cwæð drihten. gyf ge hafden ge-leafen swa micel swa an senepes corn. & ge sæden þise treowe syo þu awirt-waled. & aplanted on sæ. & hit hersumede eow.\n7 Hwilc eower hafd eriendne þeow. oððe sceap læsgendne. þam of þam akere ge-hworfene he him sone saigð gá & site.\n8 & ne saigð hym gearewe þæt ich ete. & gert þe & þene me þa hwile þe ic ete & drinke. & seððan þu ætst & drincst.\n9 wenst þu hafð se þeowe anig þanc forðan þe he dyde þæt him be-boden wæs; ne wene ich.\n10 Swa is eow þanne ge doð eal þæt eow beboden is. Cweðed un-nytte þeowes. we synde. we dyden þæt we don scolden.\n11 Þa he ferde to ierusalem he eode þurh midde samariam & galileam.\n12 & þa he eode on sum castel & him agen urnen teon reofle weres. þa stoden hio forren.\n13 & heore stefne up-ahofen. & cwæðen. hælend be-beodende ge-miltse us.\n14 Þa he hyo ge-seah þa cwæð he. Gað & ateowiad eow þam sacerden. Ða hyo ferden. hyo wurden ge-clænsede.\n15 Ða heore an ge-seah þæt he ge-clænsed wæs. þa cyrde he mid micelere stefne god heriende.\n16 & feoll to his foten. & him þancode. & þes wæs samaritanisc.\n17 Þa cwæð se hælend hym andsweriende. Hu ne synden teon ge-clænsede. hwær synden þa nigene.\n18 næs ge-mett se ðe agen-hwurfe. & gode wulder sealde buten þes ælfremede.\n19 Ða cwæd he aris & ga. for-þan þin ge-leafe þe halne ge-dyde.\n20 Þa axoden hine þa farisej hwanne godes rice come. Ða andswerede he & cwæð ne cymd godes rice mid begemene.\n21 ne hyo ne cweðað. efne her hit is. oððe þær; godes rice is be-twenan eow.\n22 Þa cwæð he to his leorning-cnihten. Þa dages cumæð þanne ge ge-wilnieð þæt ge ge-seon ænne daig mannes sunu. & ge ne seoð.\n23 & hy seggeð eow her he ys. & þær he is. ne fare ge ne ne felgieð.\n24 Witoðlice swa se leitres lihtende scind under heofene on þa þing þe under heofene synde. swa byð mannes sune on his daige.\n25 Ærest him ge-byreð þæt he fela þinge þolie & beon fram þisse cneorisse aworpen.\n26 & swa on noes dagen wæs ge-worðen. swa beoð mannes sune to-kyme.\n27 Hyo æten & druncan & wifeden & wæren to gyfte ge-sealde. oððe þane daig þe noe to earke eode; & flod com & ealle for-spilde.\n28 Eall-swa wæs ge-worðen on lothes dagen & hyo æten & druncan. & bohten & sealden. & planteden & tymbreden.\n29 Soðlice on þam daige þe loth eode of sodome hit rinde fyr & swefl of heofene. & ealle for-spilde.\n30 Æfter þisen þingen byð on þam daige þe mannes sune un-wrogen beoð.\n31 & on þam daige se þe byð on þecene & his fate on huse. ne stihgð he niðer þæt he hyo nyme. & se þe byð on akere; ne went he on-bæc.\n32 Beoð ge-myndige lothes wifes.\n33 swa hwilc swa secð his sawle ge-don hæle. he hyo for-spilð. & swa hwilc swa hyo for-spilð; seo hyo ge-liffest.\n34 Soðlice ic eow segge on þare nihte beoð twegen on bedde. an beoð ge-numen & oþer for-læten.\n35 Twa byð æt-gadere grindende. an beoð ge-numen & oðer lefed.\n36 Twegen byð æt akere an byð ge-numen & oðer beoð lefed.\n37 Ða cwæðen hyo to hym. hwær drihten. Ða cwæð he swa hwær swa se lichama byð þyder beoð earnes ge-gadered.\n1 Þa saigde he heom sum byspell þæt hit is riht þæt man symle ge-bidden. & na ge-teorige.\n2 and þus cwæð. Sume dema wæs on sumer cestre. se god ne on-dredde ne nenne man ne on-þracode.\n3 Ða wæs sum wudewa on þare cestre; þa com hyo to him & cwæð. Wrec me wið minne wiðer-winne.\n4 Þa nolde ne langere tide. Æfter þam þa cw. he.\n5 þeah ich god ne on-dræde. ne ic man ne on-þracige. þeah for-þan þe þeos wudewe me is gram. ich wreke hyo. þe-læs hyo æt nextan cume me be-ropende.\n6 Þa cwæð drihten. ge-hyreð hwæt se unrihtwise deme cweeð (sic).\n7 Soðlice ne deeð god his ge-corenra wrace cleopiende to hym daiges & nihtes; & he ðeld on him hafð.\n8 Ich eow segge þæt he raðe heore wræce deð. Þeah-hwæðere wenst þu þanne mannes sune cymð. ge-met he ge-leafen on eorðan.\n9 Ða cwæð he to sumen þis by-spell. þe on hyo selfe truweden. & oðrum for-hugodon.\n10 Twegen men ferden to sume temple þt þt hyo; hyo ge-bæden. an sunderhalge. & an manfull.\n11 Ða stod se phariseus & hine þus ge-bed. god þe ich þances do. for-þan ich ne em swilche odre men. reaferes unriht-wise. unriht-hameðes. oððe eac swylc þes manfulle.\n12 Ic faeste twige on wuca. ic gife teondunge ealles þas þe ich hæbbe.\n13 Ða stod se manfulla feorran & nolde for-ðan his eagen ahebben up to þam heofene. ac he beot his breost & cwæð. God beo þu milde me senfulle.\n14 Soðlice ich eow segge þæt þes ferde ge-rihtwised to his huse. for-þan þe ælc þe hine up-ahefd beoð ge-nyðered. & se þe hine nyðered byoð up-ahafen.\n15 Ða brohten hyo cyldre to hym þæt he hyo ætrine. Ða his leorning-cnihtes hyo ge-seagen hyo cydden heom.\n16 Ða cleopede se hælend hyo to hym. & cwæð. Læteð þa litlinges to me cumen & ne for-beode ge heo swylcere ys godes rice.\n17 Soðlice ic eow segge swa hwilc swa ne on-fegð godes rice swa swa cyld. ne gæð he on godes rice.\n18 Ða axode hine sum aldor. godne lareow hwæt do ich þæt ich eche lyf hæbbe.\n19 Ða cwæð se hælend hwi segest þu me godne. nis nan man god buten god ane.\n20 Canst þu þa be-bode; ne of-sleh þu. ne fyrena þu. ne stell þu. ne leoh þu. wurðe þinne fader & þine moder.\n21 Ða cwæð he eal þis ic heold. of minre geogeðe.\n22 Ða cwæð se hælend an þing þe is wane. syle eall þt þu hafst. & gyf eall þt þearfen. þanne hafst þu gold-hord on heofene. & cum and folge me.\n23 Ða he þas word ge-hyrde he warð ge-un-rot. for-þam þe he wæs swiðe welig.\n24 Ða se hælend hine unrotne ge-seah he cwæð. Eale hu earfodlice gæð on godes rice þa þe feoh hæbbed.\n25 eðelicor mæg se olfend gan þurh anre nedle eage. þanne se welige on godes riche.\n26 Ða cwæðen þa þe þis ge-hyrden. & hwa mæg hal beon.\n27 þa saide he heom. Gode beoð mihtilice þa þing þe mannen synde un-mihtilice.\n28 Þa cwæð petrus. Ealle þing we for-leten & folgedon þe.\n29 Ða cwæð he. Soðlice ic eow segge nis nan mann þe his hus for-læt. oððe mæges oððe broðre. oððe wif. oððe bearn; for godes rice.\n30 ðe ne on-foð michele mare on þisse tide. & ece lyf on towearde worelde.\n31 Þa nam se hælend his leorning-cnihtes. & cwæð to heom. Fareð to ierusalem. & ealle þing beoð ge-fylde þe be mannes sune þurh witegene awritene synde.\n32 He beoð þeoden ge-seald & byoð bismereð. & ge-swungen. & on-spætt.\n33 & æfter þam þe hyo hine swingeð hyo hine of-slead. & he ðridde daige arist.\n34 & hyo naht þas on-geatan. & heom wæs þis word be-hydd.\n35 Þa he neahlahte jerico sum blind man sæt wið þane weig wædliende.\n36 & þa he ge-hyrde þa manigeo farende. he axode hwæt þt wære.\n37 þa saigden hyo þæt þær ferde se nazarenisce hælend.\n38 Þa remde he & cwæð. Eale hælend dauiðes sune ge-miltsce me.\n39 & þa þe fore-stopen hine þredden þæt he swugede. þas þe mære he clypede. Dauides sune ge-miltse me.\n40 Ða stod se hælend. & het hine læden to him. Ða he nehlahte he axode hine.\n41 hwæt wilt þu þæt ic þe dó. Ða cwæð he. Drihten þt ich ge-seo.\n42 Ða cwæð se hælend. ge-seoh. þin ge-leafe þe ge-hælde.\n43 & he sone ge-seah. & hym fylgde. god wuldriende. & eall folc god lof sealde. þæt hyo þt ge-seawen.\n1 Ða eode he geond jerico.\n2 Ða wæs þær sum man on namen zacheus. se wæs welig.\n3 & he wolde ge-seon hwilc se hælend wære. þa ne mihte he for þare manige. for-þan þe he wæs litel on wæstme.\n4 Ða arn he be-foren & stah up an treow sicomorum þt he hine ge-seage. for-þan he wolde þanen faren.\n5 Ða he com to þare stowe þa ge-seah se hælend hine & cw. Zacheus efste to þinen huse. for-þan þe ic wille to-daig on þinen huse wunien.\n6 Ða efstede he & hine bliðelice on-feng.\n7 Þa hyo þt ge-seagen þa murcneden hyo ealle & cwæðen. þæt he to synful men ge-cyrde.\n8 Ða stod zacheus & cwæð to drihton. Nu ic selle þearfen half mine ehte. & gef ich anigne be-reafode ic hyt be feower-fealden agyfe.\n9 Ða cw. se hælend to hym. to-daig þisse heow-rædene is hæle ge-worðen. for-þam he wæs abrahames bearn.\n10 Mannes sune com secan. & halde þt for-warð.\n11 Þa hyo þis ge-hyrden þa ge-ehte he sum bispell. for-þam þe he wæs neoh ierusalem. & for-þan þe hyo wenden þæt rædlice godes rice ge-swuteled wære.\n12 Witodlice he cwæð. Sum æthel-boren man ferde on ferren land. & he him rice on-fenge. & eft on-gean com.\n13 Ða cleopede he hys teon þeowas & sealde teon pund heom. & cw. to heom. Cheapiað oððæt ic cume.\n14 Ða hatedon hine his leoden. & sænden arendraken æfter hym. & cwæðen. We nelleð þæt þes ofer us rixie.\n15 Ða he on-gen com & þt rice on-feng; he het cleopian his þeowas þe he þt feoh sealde. þt he wiste hu mycel ge æghwilc ge-mangeden.\n16 Ða com se forme & cwæð. Hlaford þin pund strenede tyen pund.\n17 þa cw. se hlaford. ge-blissa þu gode þeowa. for-þan þe þu on litlen wære ge-treowa þu beost anweald hæbbende ofer teon cestren.\n18 Ða com oðer & cw. hlaford þin pund strynde fif pund.\n19 Þa cw. he to þan. & byo þu ofer fif cestren.\n20 Ða com oðer. & cw. Hlaford her is þin pund þe ich hæfde on swat-lin aleigd.\n21 Ich þe on-dredde for-þan þe þu ert stið man. þu nymst þæt þu ne settst. & þu ripst þæt þu ne seowe.\n22 þa cwæð he to him. of þinen muðe ich þe deme la leðra þeowa. Ðu wistest þt ich eom stið man. þt ic nyme þt ich ne sette. & ripe þæt ic ne seow.\n23 And hwi ne sealdest þu min feoh to hyre. & þanne ic come ic hit witodlice mid ge-streone on-fenge.\n24 Ða cw. he to þam þe him abuten stoden. anymed þæt pund fram him & sylled þam þe hæfð tin pund.\n25 þa cwæðen hyo to him. hlaford he hæfd teon pund.\n26 Soðlice ich segge eow. þæt ælchen hæbbenden beoð ge-seald. fram þan þe næfð. ge þt þt he hæfð hym beoð afyrred.\n27 Þeah-hwæðere þa mine feond þe nolden þt ic ofer hyo rixede. ledeð hider & of-slead hyo be-foren me.\n28 & þisen ge-cweðen he ferde to ierusalem.\n29 Ða he ge-neahlahte bethphage & bethanie to þam munte þe is ge-nemned oliuetj. he sænde his twegen cnihtes\n30 & cwæð. Fareð on þt castel þe on-gean inc ys on ðam gyt meteð assan folen ge-tegeð; on þam nan man geot ne sæt. untygeð hine & lædeð to me.\n31 & gyf hwa eow axeð hwi gyt hine untegeð seggeð heom drihten hæfd his neode.\n32 Ða ferden þa þe asende wæren & funden swa he heom saide þane folen standen.\n33 Þa hyo hine unteigden. þa cwæðen þa hlafordes hwi un-teige ge þanne fole.\n34 Ða cwæðen hyo for-þan þe drihten hæfð his neode.\n35 Ða lædden hyo hine to þam hælende. & heora reaf wurpen ofer þanne folan. & þane hælend of-ufen setten.\n36 & þa he for; hyo strehten under hine heore reaf on þam weige.\n37 & þa he ge-neahlahte to oliuetes muntes niðer-stige. þa on-gunnen ealle þa menigeo ge-blissian & mid mychelere stefne god heredon be eallen þam mihten þe hyo sægen.\n38 & cwæðen. Ge-bletsod syo se kyng þe com on drihtenes name. syb sy on heofene & wuldor on heahnysse.\n39 Ða cwæð sum of þam farisei to him Lareow kyð þinen leorning-cnihten.\n40 þa cwæð he to heom. Ich eow segge þeah þas swugieð stanes cleopieð.\n41 & þa he ge-neahlacte & ge-seah þa ceastre. þa weop he ofer hyo\n42 & cwæð. Eale gyf þu wistest & witedlice on þisen þinen dagen. þe þe to sibbe synde. nu hyo synden fran þinen eagen be-hydde.\n43 for-þan þa dages to þe cumeð. & þine feond þe be-trymieð. & be-hæbbeð þe. & be-nærewiað þe aighwanen.\n44 & to eorðan afelled þe. & þine bearn þe on [þe] synde. & hi ne lefeð on þe stan ofer stane. for-þan þe þu ne on-cneowe þa tide þinre ge-neosunge.\n45 Ða on-gan he of þam temple ut-drifen þa syllende & þa biggende\n46 & heom to cwæð. Hit is awriten. þt min hus is ge-bed-hus. ge hit worhten to scæðena scræfen.\n47 & he wæs daighwamlice on þam temple lærende. Soðlice þare sacerde ealdres & þa bokeres & þas folkes ealder-men. smægdon hu hi hine for-don mihten.\n48 & hyo ne funden hwæt hyo hym to gylte dyden. Soðlice eal folc wæs abysgod þæt be hym ge-hyrde seggen.\n1 Þa wæs ane daige ge-worden. þa he þt folc on þam temple lærde. & heom bodede. þa comen þare sacerde ealdres. & þa bokeres\n2 & to him cwæðen. Sege us on hwilcen anwealde wyrcst þu þas þing. oððe hwæt is se ðe þisne anweald þe sealde.\n3 Þa cwæð he heom to andswere. & ich acsige eow an word. andswerieð me;\n4 wæs iohannes fulluht of heofene hwæðer þe of mannen.\n5 Ða þohten hyo be-tweox heom & cwæðen. Gyf we seggeð þæt he syo of heofene. he cweð to ús hwi ne ge-lyfde ge hym.\n6 Gif we seggeð þæt he syo of mannen eall folc us hænð. hyo wisten gere þt johannes wæs witege.\n7 Þa andswereden hyo þt hyo nesten hwanen he wæs.\n8 Ða cwæð se hælend to heom. ne ic eow ne segge on hwilcen anwealde ich þas þing werche.\n9 He on-gan þa þis bispell to þam folke cwæðen. Sum man plantede wingeard. & hine sette mid tilien. & he wæs heom feor manegen tide.\n10 Ða on oðre tide he sende his þeow to þam tilian þt hyo hym sealden of þas wingeardes wæstme. þa swugedon (sic) hyo þanne & ydelne hine for-leten.\n11 Ða sende he oðerne þeow. þa byeton hyo hine and mid teonen ge-wæcende hine for-leten ydelne.\n12 Þa sende he þridden. þa wurpen hyo ut þæne ge-wundenne.\n13 Ða cwæð þas win-geardes hlaford hwæt do ich. ich asende minne leofne sune wenunge hine hyo for-wandiað þanne hyo hine ge-seoð.\n14 Ða hine þa tilian ge-seagen hyo þohten be-tweoxe heom. and cwæðen. Her ys se earfednyme; cumeð uton hine of-slean. þæt syo ehte ure byo.\n15 & hyo hine of þam wingearde awurpen ut of-slægen. Hwæt deð þes wingeardes hlaford.\n16 He cymd & for-spilð þa tilien & syld þane wingeard oðrum. Hyo cwæðen þa hyo þis ge-hyrden þt ne ge ne (sic) wurðe.\n17 Þa be-heold he hyo & cwæð. Hwæt is þt awriten ys. þane stan þe þa werhtan awurpen. þes is ge-worðen on þare hernen heafod.\n18 Elc þe fyld ofer þane stan byð for-berst; ofer þane þe he fyld. he to-cwest.\n19 Ða sohten þare sacerda ealdres & þa bokeres heora handa on þa tide on hine wurpen. & hyo adredden heom þt folc. Soðlice hyo on-gæten þt he þis bispel to heom cwæð.\n20 Þa senden hyo mid searwun þa þe hyo rithwise læten þt hyo hine ge-scyldeden. & þt hyo hine sealden þan ealdren to dome & to þas deman anwealde to for-demænne.\n21 Ða axoden hyo hine & cwæðen. Lareow we wite þt þu rihte specst. & lærst. & for nanen men ne wandest. ac godes weig on soðfæstnysse lærst.\n22 is hit riht þt man þam caisere gafol sylle þe na.\n23 Ða cwæð he to heom. þa he heore facen on-geat. Hwy fandige min.\n24 Tewiæð me ænne panig. hwas anlicnysse hafd he; & ofer-ge-writ. Ða cwæðen hyo þas caiseres.\n25 Ða cwæð he to heom. Agyfeð þam caisere þa þing þe þas caiseres sende. & gode þa þing þe godes synde.\n26 Þa ne mihten hyo his word be-fon be-foran þam folce. þa swugedon hyo wundriende be his andswere.\n27 þa ge-nehlacten sume of þam saducéén. þa æt-saceð þas æristes. & axoden hine\n28 & cwæðen. Lareow moyses ut-wrat gyf hwas broðer byð dead & wif hæbbe & sye byð buten bearne þæt his broðer nyme hys wif & his broðer sæd a-wecce.\n29 Seofen broðren wæren & se forme nam wif & wæs dead buton bearne.\n30 Ða nam se oðer hye; ænd wæs dead buten bearne.\n31 þa nam se þridde hy & wæs dead buton bearne. & swa ealle seofene & nán sæd ne lefden & wæren deade buton.\n32 þa ealre ytemest wæs þt wif dead.\n33 On þam æriste hwilces heores wif byð þt.\n34 Þa cwæð se hælend to heom þisse worulde bearn wifieð & byð to gyfton ge-sealde.\n35 ða ðe synde þare werulde wurðe. & æristes of deaðe ne gyftiað hy ne wif ne lædeð.\n36 ne ofer þt sweltan ne magen. & hyo synden soðlice ænglen ge-lice & hyo synden godes bearn. þanne hyo synden æristes bearn.\n37 for-þam þe soðlice deade ariseð. & moyses atewde wið ænne beig-beam. swa he cwæð. Drihten abrahames god. & ysaacs god. & iacobes god.\n38 nys god deadre ac libbendra; ealle hyo him libbeð.\n39 Ða andswerede him sum þare bokere & cwæðen. lareow; wel þu cwæðe.\n40 & hyo hine leng ne dorston ænig þing axien.\n41 Ða cw. he to heom. Hwi seggeð hyo þt crist sy dauiðes sune.\n42 & dauid cweð on þam sealme. Drihten sæde to minen drihtne. site on minen swiðren healfe\n43 od þt ic asette þine feond to fot-scamele þinre fote.\n44 Dauid hine cleopeð drihten. & hu mæte is he his sune.\n45 Þa saigde he his leorning-cnihten ealle folce ge-herende.\n46 Warnieð eow wið þa bokeres. þa þe willeð on ge-gyrlan gan. & lufige gretunge on stræte. & þa yldest settl on ge-samnu[n]gan. & þa formen þeninge on ge-beorscipen.\n47 þa for-swelgeð wudewena us hiwgende lang ge-bed. þa on-foð mare ge-nyðerunge.\n1 Þa he hine be-seah; he ge-seah þa welian heore lac senden on þane sceoppan.\n2 Ða ge-seah he sume earme wudewan bringen twegen ferðinges.\n3 Þa cwæð he soð ic eow segge þæt þeos earme wudewe ælre mæst brohte.\n4 Sodes ealle þas brohten gode lac of heore micelen welen. þeos wudewe brohte of þam þe hyo hafde ealle hire andlyfene.\n5 & þa cwæð he to þam þe saiden be þam temple þt hit wære ge-glenged mid goden stanen & goden gyfen.\n6 Ðas þing þe ge ge-seoð. þa dages cumeð on þan ne beoð stan lefed ofer stan; þe ne beo to-worpen.\n7 Þa axoden hyo hine. La be-beodend. hwanne beoð þas þing. & hwilcne tacne beoð þanne þas þing ge-wurðeð.\n8 Ða cwæð he warnieð eow þt ge ne byon be-swikene. manege cumað on minen namen & cweðed. Ic hit eom. & tid ge-nehlæceð. ne fare ge æfter heom.\n9 ne beo ge bregede þanne ge ge-seoð ge-feoht & twirednyssa. Ðas þing ge-byriað ærest. ac nys þanne gyot ende.\n10 Ða cwæð he to heom. Þeode arist agen þeode. & rice agen rice.\n11 & beoð mycele eorðe steriunge. geond stowa; & cwalmes. & hunger & egsan on heofene & mychele tacne beoð.\n12 ac to-foren eallen þisen hyo nymeð eow & ehteð syððan eow on ge-samnunge. & on hyrdnyssa. & ladeð eow to kyningen. & to demen for minen namen.\n13 þis eow ge-byrieð on ge-witnesse.\n14 Ne scule ge on eowren heorten for-smeagen hu ge andswerien;\n15 ic selle eow muð & wisdom. þam ne magen ealle eower wiðer-winnan wiðstanden & wið-cweðan.\n16 Ge beoð ge-sealde fram magen & ge-broðren. & cuðen. & freonden. & hyo eow to deaðe ge-swenced.\n17 & ge byoð eallen on hatigenga for minen name.\n18 & ne for-wurð a locc of eowren hæfde.\n19 On eowren ge-þelde ge ge-healded eowre sawle.\n20 Þanne ge ge-seoð ierusalem mid here be-tremed. witeð þt heore to-worpnysse ge-neohlæcð.\n21 þanne fleod on muntes þa þe on iudea synde. & niðer ne astigeð þa þe on hire midlene synd. & in-to here hus ne mugen þa þe þær-ute synden.\n22 for-þan þe þis synden wræce dages. þt ealle þing seon ge-fylde. þe awritene synde.\n23 Soðlice wa eacnigenden wife & fedenden on þam dagen þanne beoð mychel ofþricodnys. ofer eorðen. & yrre þisen folce.\n24 & hyo falleð on sweordes egge. & beoð hæftlinges on eallen þeodan. Ierusalem beoð fram þeoden for-treden oð mægþa tide syen ge-fyllede.\n25 And beoð tacne on sunnen & on monan & on steorren. & on eorðan þeoda for-þrecednyss. for ge-drefednysse. sæs sweges & yrða (sic)\n26 byfigengan mannen for eige & an-bide ealle þa ymbbe-hrifte (sic) to be-cumað. þanne byð heofenes mihte astirede.\n27 & þanne hyo ge-seoð mannes sune on lifte cumende mid michelen an-wealde & mægen-þrimme.\n28 Þanne þas þing aginneð be-seoð & eowre heafde up ahebbeð. for-þam þe eower alysednesse ge-neahlæceð.\n29 Ða saigde he heom sum byspell. be-healdeð þanne fic-beam. & ealle treowa.\n30 þanne hyo wæstme bringeð ge witeð þt sumer is ge-hende.\n31 Ænd þone ge þas þing ge-seoð witað þt godes rice is ge-hende.\n32 Soðlice ich eow segge þt þeos cneores ne ge-wit ær þam þe ealle þas þing ge-wurðon.\n33 Heofene & eorþe ge-witeð; soðlice mine word ne ge-witað.\n34 Wærnieð eow þi-læs eower heorten ge-hefegede synd on ofer-fylle & on druncenesse & þises lifes carun & on eow syo se færlice daig be-cume\n35 swa swa grin. He be-cymð on ealle þa þe sitteð ofer eorðan ansiene.\n36 wakieð on ælcere tide & biddað þt ge wurðe syn. þt ge þas to-wearde þing for-flean & standen be-foran mannes sune.\n37 Soðlice he wæs on daig on þam temple lærende. & on niht he eode & wunede on þam munte þe ys cweðen oliuetj.\n38 & eall folc com on morgen to him to þam temple þæt hyo hine ge-hyrdon.\n1 Þa soðlice ge-neahlacte freols-daige azimorum se ys ge-cweðen eastre.\n2 & þare sacerda ealdres & þa bokeres smægdon hu hyo hine forspildon. Soðlice hyo adredden heom þt folc.\n3 Ða eode sathanas on iudam se wæs oðre name scariot an of þam twelfen.\n4 þa ferde he & spræce mid þare sacerde ealdre mannen. & ðugede (sic) ealdren hu he hine heom sealde.\n5 And hyo fagenedon & hym weddeden feoh to syllene.\n6 & he be-het. & he sohte hu he æðelicest hine beften þare manigeo ge-sealde.\n7 Ða com se daig azimorum on þam hyo wolden heore eastren ge-wyrcan\n8 & he sende petre & iohanne. & cwæð to heom. fared & gearewiað us þt we ure eastren ge-wyrcen.\n9 Ða cwæðen hyo. hwær wilt þu þæt we gearewien.\n10 & he cwæð to heom. Nu þanne ge on þa cestre gað; eow an-gen eornð an man mid wæter-buke. fylgieð hym on þt hus þe he ingað;\n11 & seggeð þam hus-hlaforde. vre lareow þe segð. hwær ys cumena hus þær yc min eastren wyrce mid mjnen leorning-cnihten.\n12 & he eow be-tæcð mycele healle ge-dæfte ge-garewiad þara.\n13 Ða ferden hyo & ge-metten swa he heom saigde. & hyo gearewedon eastren.\n14 Ænd þa time wæs he sett & his twelf apostles mid hym.\n15 & he saigde heom. Of ge-wilnenge ic ge-wilnede mid eow æten þas eastren ær ich forð-fare.\n16 Ic eow segge þæt ic heonen-forð ne eta. ær hyt syo on godes rice ge-fylled.\n17 ænd on-feng calice. & þances dede & cwæð. On-foð & dæled be-tweoxe eow.\n18 Soðlice ic eow segge þt ich ne drinke of þises wingearde kynne ær godes rice cume.\n19 And he on-feng hlaf & þancode & heom sealde & cwæð. Þis ys myn lichame se is for eow ge-seald. doð þis on minen ge-mynde.\n20 Ænd swa eac þanne calic; syððen he ge-eten hafde & cwæð. Þes calic is niwe cyðnis on minen blode se beoð for eow agoten.\n21 Ðah-hwædere her ys þes læwen hand mid me on myssan.\n22 & witodlice manne (sic) sune gæð æfter þam þe him for-stihteð wæs. Ðeah-hwæðere wa þam men þe he þurh ge-seald beoð.\n23 And hyo ongunnen be-tweox heom smægen hwilc of heom þt to donne wære.\n24 Ænd hyo fliten be-tweoxe heom hwilc heore wære yldest.\n25 Ða saide he heom kyninges wealded heore ðeode. And þa þe anweald ofer hyo hæbbeð synde fremfulle ge-nemnede\n26 ac ne beo ge na swa. Ac ge-wurðe he swa swa gingre se ðe yldre ys be-tweox eow. And se forsteppend ys beo he swilce he þein syo.\n27 Hwæðer ys yldre se ðe ðenað þe se þe sytt. witodlice se þe sit. Ic eom on eowren midlene swa swa se þe þenað.\n28 Ge synden þe mid me þurh-wunedan on minen ge-swinchen.\n29 & ic eow dihte swa min fader me rice dihte.\n30 þt ge æten & drincan ofer mine mysan on minen rice & ge sitten ofer þrim-settel demende twelf mæðe israel.\n31 Ða cwæð drihten. symon symon nu sathanas gyrnde þæt he eow riddrede swa swa hwæte.\n32 Ic ge-bæd for þe þt þin ge-leafe ne ge-teorige. Ænd þu æt sume cyre ge-wend &-tryme þine broðre.\n33 Ða cwæð he drihten ic eom gære to farene mid þe ge on cwarterne ge on deað.\n34 Þa cwæð he. Ic segge þe petrus; ne cræwð se cóc to-daig ær þu me æt-secst þreowe.\n35 Þa cwæð he to heom. Ða ich eow sende buton seode & codde. & ge-scy. wæs eow anig þing wane. Ða cwæðen hyo nan þing.\n36 Ða cwæð he. ac se þe hæfð seod gelice nyme codd. & se þe næfð sylle hys tunecan & begge hym sweord.\n37 Soðlice ich segge eow þt gyot scel byon ge-fulled. þt be me awriten ys. & þt he mid rihtwisan ge-teald wæs. Witodlice þa þing þe be me synd hæbbeð ænde.\n38 & hyo cwæðen. drihten her synde twa sword. & he cw. þæt ys ge-noh.\n39 Ænd æfter ge-wunen he ut-geode on þanne munt oliuarum. þt ys elebgerena (sic). & his leorning-cnihtes hym fylgdon.\n40 & þa he com to þare stowe he sæde heom. ge byddað þt ge on costnenga ne gan.\n41 And he wæs fram heom aloken swa mycel swa ys anes stanes werp. & ge-beigden cneowen he hine ge-bæð.\n42 & cwæð. Fader gyf þu wilt; afyr þisne calic fram me þeah-hwæðere ne ge-wurðe min wille ac þin.\n43 Ða tywde (sic) him godes ængel of heofene & hine ge-strangode.\n44 & he wæs on ge-winne. & hine lange ge-bæd. & his swat wæs swilce blodes dropen on eorðe eornende.\n45 & þa he of ge-bede aras; & com to hys leorning-cnihten. he hyo funde slæpende for sarignesse.\n46 & he saide heom; hwi slæpe ge; arisað & biddað þæt ge on costnunge ne gan.\n47 Hym þa þa gyt swæccenden (sic). Þa com þt wered & him to-foren eode an of þam twelfen. se wæs ge-nemned iudas. & he ge-neahlahte þam hælende þt he hine keste.\n48 Ða cwæð se hælend. judas. mannes sune þu mid cosse sylst.\n49 Ða ge-seagen þa þe hym abuton wæren. þæt þær toward wæs & cwæðen. drihten sla we mid sweorde.\n50 Þa sloh heore an þare sacerda ealdres þeow & his swiðre eare of-akarf.\n51 Ða andswerede se hælend læted þus. & þa he æt-ran his eare he hit ge-hælde.\n52 Þa cwæð se hælend to þam ealdor-mannen & to þam witon & to þas temples ealdren. Ge ferden to me swa swa to anen sceaðen. mid sweorden. & mid sæglen. þt ge me ge-fengen.\n53 Ða ich wæs daighwam-lice mid eow on þam temple. ne aþeneden ge eower handa on me. ac þis ys eower tid & þeostre anweald.\n54 Ða namen hyo hine & lædden hyne to þare sacerde ealdres huse. & petrus felygede feorran.\n55 And petrus wæs mid heom on middan þam cafertune þær hyo æt þam fyre sæton.\n56 Ða hine ge-seah sum þinen æt leohte sittende & hine be-heold. þa cwæð hye. & þes wæs mid hym.\n57 Ða æt-soch he. & cw. eale wif ne can ich hine.\n58 & þa embe litel hine ge-seah oðer. & cwæð. þu ert of heom. Ða cwæð petrus. eale man ic ne eom.\n59 & þa æfter litlen faece swilce anre tide sum oðer saigde & cwæð. Soðlice þes wæs mid eom. witodlice he ys galileisc.\n60 Þa cwæð petrus. eala mann nat ich hwæt þu sægest. And þa hyo þæt spræken samnunga se coc creow.\n61 Þa drihten be-wende hine & be-seah to petre. Ða ge-munede petrus drihtnes wordes þe he cwæð. þæt þu min æt-sæcst þrewa to-daig ær se coc crawe.\n62 Ða eode petrus ut & biterlice weop.\n63 & þa þe þane hælend heolden hine bismeredon & beoton.\n64 & ofer-wrugen hys ansiene. & þurscen his nebb. & axoden hine ared wlych (sic) ys se þe þe smat.\n65 And manega oðre þing hyo hym to cwæðen. desigende.\n66 And þa þa daig wæs. þa to-gædere comen þas folces aldren & þare sacerda ealdor-menn. & bokeras. & lædden hine to heore ge-mote & cwæðen.\n67 Sege us gyf þu syo crist. Ða cwæð he. Þeah ich eow segge; ge me ne lyfað.\n68 þeah ich eow axsie ge ne andsweriað me. ne ne for-læteð.\n69 Heonen-forð byoð mannes sune sittende on godes mægnes swiðre healfe.\n70 Ða cwæðen hyo ealle ert þu godes sune; Ða cwæð he. ge seggeð þæt ich eom.\n71 And hyo cwæðen. hwi georne we geot ge-witnysse. we sylfe ge-herden of his muðe.\n1 Ða aras eall heora manigeo & lædden hine to pilate.\n2 & agunnen hine wreigen & cwæðen. Ðisne we ge-metton for-hwerfende ure þeode. & for-beodende þt man þam caysere gafol ne sealde. & sægð þæt he syo crist kyning;\n3 Ða axode pilatus him ert þu iudea cyng; þa andswerede he. þu hyt sægst.\n4 Þa cw pilatus to þam ealdren & þam werede. ne finde ich nænne intinge on þisen men.\n5 Þa hlydden hyo & cwæðen. He astyred þis folc lærende þurh ealle iudean aginnende of galileam oð hider.\n6 Ða pilatus ge-hyrde galileam. he axode hwader he wære galileisc man.\n7 & þa he ge-cneow þt he wæs of herodes anwealde. he hine agen-sende to herode. he wæs on þam dagen on ierusalem.\n8 Soðlice herodes fagenede þa he þanne hælend ge-seah. langere tide he wilnode hine ge-seon. for-þan þe he ge-herde mychel be him. & he hopede þt he ge-seage sum taken þe fram him ge-wurðe.\n9 Þa axode he hine manege worden. & he naht ne andswerede.\n10 Ða stoden þare sacerda aldres hine anrædlice wreigende.\n11 Ða ofer-hugede herodes hine mid hys hyrde & bisemerede hine ge-scridne mid hwiten reafe. & hine agen-sente to pilaten.\n12 And on þam daige wurðen herodes & pilatus ge-freond. Soðlice hyo wæren ær ge-feond heom be-tweonen.\n13 Ða cwæð pilatus to þare sacerda ealdren. & ðugeðe (sic) ealdren & to þam folke.\n14 Ge brohten me þisne man swilce he þis folc for-hwyrfde. & nu ich be-foren eow axiende. ich nænne intinge finden ne maig on þisen men. of þan þe ge hine wreigeð.\n15 Ne for-þan herodes. ich hine asende agen to him. & him naht þæs lices deade ge-don wæs.\n16 ich hine ge-betne for-læte.\n17 Niede he scolde heom for-gefen ænne to heore freols-daige.\n18 Þa grette eall þæt folc to-gadere. & cwæð. Nym þisne & for-gyf us barraban.\n19 se wæs for sumere twirednysse & man-slehte of cwarterne asend.\n20 Eft spræc pilatus to heom & wolde for-læten þane hælend.\n21 Ða gretten hyo & cwæðen. á-hó hine á-ho hine.\n22 Ða cwæð he to heom ðridde syðe. Hwæt dyde þes yfeles. ne afunde ic nan þing yfeles on þise men. þæt he syo deaðes scyldig. ic hine þreage & for-læte.\n23 And hyo stoden & mycelere stefne bæden þt he wære á-hangen. & hire stefne sweðeredon.\n25 & he for-gef heom þane þe wæs for manslihte & sumere sake on cwarterne þane hyo bæden. & þane hælend he sealde to hire willan.\n26 And þa hyo hine lædden hyo ge-fengen sumne cyreniscan symonem se com of þam tune. & þa rode him onsetten. þt he hyo bære æfter þam hælende.\n27 hym felgede mycel wered folces & wife. þa hine heofen & weopen.\n28 Þa cwæð se hælend be-wend. Eala dohter ierusalem; nelle ge ofer me wepen. ac wepeð ofer eow sylfe. & ofer eower bearn.\n29 for-þan þa dages cumeð on þam hyo cweðeð. eadige synden þa un-temenden & in-noðes þe ne akenden. & þa breost þe ne sucen.\n30 þanne aginneð hyo cweðen to þam munten falled ofer us. & to bergen ofer-wreod us.\n31 for-þan gyf hyo on grenen treowe þas þing doð. hwæt doð hyo on þam dreigen.\n32 And mid hym wæren ge-lædde twege oðre manfulle þt hyo wæren of-slegene.\n33 & syððen hyo comen on þare stowe. þe ys ge-nemned caluarie þæt ys heafed-panne stow. þær hyo hine hengen. & ænne scaþan on hys swydren healfe & oðer on hys wenstran.\n34 Þa cwæð se hælend fader for-gef heom for-þan hy nyten hwæt hyo doð. Soðlice hyo dælden his reaf & wurpen hloten.\n35 & þt folc stod ge-ambadiende. & þa ealdres hine tælden mid heom & cwæðen. Oðre he ge-hælde. hine sylfne he ge-hæle gyf he syo godes ge-corene.\n36 And þa cempen hine bysmereden. ænd hym æched brohten.\n37 & þus cwæðen. Gyf þu syo iudea kyning ge-do þe sylfne halne.\n38 Ða wæs his ofer-ge-writ ofer hine awriten. grekiscen stafen & hebreiscen. þis is judea kyning.\n39 And (sic) of þam scaðen þe mid hym hangede. hine gremede. & cw. Gyf þu crist ært ge-hæl þe sylfne & unc.\n40 Ða andswerede se oðer & hine þreadde & cwæð. Ne þu god ne on-drædst. þæt þu ert on þare ylcan ge-nyðerunge.\n41 & we her witodlice be uncer ær-dæden on-foð. Soðlice þes naht yfeles ne dyde.\n42 & he cwæð to þam hælende. Drihten ge-mune þu me. þanne þu kymst on þin rice.\n43 Þa cwæð se hælend to hym. to-daig þu byst mid me on paradise.\n44 Ða wæs neoh syo sixte tid. & þeostre wæren ofer ealle eorðan. oððan nigeþen tide.\n45 & sunne wæs astyred & þas temples wahrift wærð to-sliten on midden.\n46 Ða cw. se hælend clepiende mycele stefne. Fader ich be-beode minne gast on þinre hande. & þus cweðende he forð-ferde.\n47 Ða se hundred-man ge-seah þt þær ge-worðen wæs. he god wuldrede. & cwæð. Soðlice þes man wæs rihtwis.\n48 & eall wered þe æt þisse wæfernyssen wæren & ge-seagen þa þing þe ge-worðen wæren. agen ge-wende heore breost beoten.\n49 Ða stoden ealle his cuðan feorren. & þa wif þe hym felgden fram galilea þas þing ge-seonde.\n50 & þa an man on namen ioseph se wæs ge-refe. & god wer & rihtwis.\n51 þes ne ge-ðwærede hyore ge-þohte & hyra dæden fram arimathia iudéé cestre. se sylfe ge-ambadede godes riche.\n52 þes ge-neahlahte to pilate & bæd þas hælendes lichamen.\n53 and niðer-aleigde hine. & on scetan be-feold. & leigde hine on aheawene byregene on þare næs na geot on ánig aleigð.\n54 And þa wæs se daig parasceue þt is gegarewunge & sæter-daig on-lihte.\n55 Ða wif þe hym felgden. þe comen mid hym of galilea hyo ge-seagen þa byrigenne & hu his lichame aligd wæs.\n56 & hyo chyrden & gerewedon wyrt-ge-mang & sealfe. & on sætern-daig hyo ge-stylden æfter be-bode.\n1 On anan reste-daige swiðe ær on daig-rede hyo comen to þare byregene & bæren mid heom þa wertege-mang þe hyo gærewedon\n2 & hyo funden þane stan awyltne of þare byregene.\n3 And þa hyo in-to þare byrigene eoden hyo ne gefunden na þæs hælendes lichamen.\n4 Ænd þa wæs ge-worðen þa hyo on mode afereden wæren be þysen. þa stoden twegen weres wið hyo on hwiten reafe.\n5 & þa hyo adredden & heore andhwliten on eorðan heoldan hyo cwæðen to heom. Hwi sece ge libbendne mid deaden.\n6 nis he her ac he aras. Be-þencheð (sic) hu he spæc wið eow. þa geot þe he wæs on galilea.\n7 & cwæð. Ðæt mannes sune beoð ge-seald on hande synfulle manne. & beon ahangen. & þa þridden daige arisan.\n8 & hyo gemunda his worda.\n9 & hyo ge-wenten fram þare byregene & kydden eall þis ðam endlefenen & eallen oðren.\n10 Soðlice wæs maria magdalene. & Iohanna & maria Iacobi. & oðre þe mid heom wæren. & þa saigdon þas þing þam apostlen\n11 & þas word wæren ge-þuhte be-foren heom swa woffung & hyo ne ge-lefden heom.\n12 Ða aras petrus. & arn to þare byregene & alutede. he ge-seah þa linwæde sylfe aleigde. & he ferde wundriende. þas þær ge-worðen wæs.\n13 And þa ferden twegen of heom on þt castel þæt wæs on fæce sixtig furlenga fram ierusalem. on naman emaus.\n14 & hyo spæcen heom be-tweonen be eallen þan þe þær ge-worðene wæren.\n15 And þa hyo spelleden & mid heom smeagden. se hælend ge-nehlahte. & ferde mid heom.\n16 Soðlice heore eagen wæren for-hæfde. þt hyo hine ne cneowen.\n17 & he cwæð to heom. Hwæt syndon þa spæce þe gyt recceð me be-tweonen gangende & synden un-rote.\n18 Ða andswerede hym an þas name wæs cleophas. & cw. eart þu ane for-wrecen on ierusalem. & nystest þu þa þing þe on hire ge-worðen synde on þissen dagen.\n19 He saide þa. hwæt synde þa þing. Ænd hyo saiden þa be þam nazarenisce hælende. se wæs wer & witege mihtig. on spræce & on weorce. be-foren gode & eallen folce.\n20 & hu hine sealden þa heah-sacerdas. & ure ealdres on deaðes nyðerunge & ahengen hine.\n21 We hopeden þt he to alysende wære israel. & nu is se þridde daig to-daig. þt þis wæs ge-worðen.\n22 & eac sume wif of ure us bregden. þa wæren ær leohte æt þare byregene.\n23 & na his lichame ne ge-seagen. hyo comen & saiden þæt hyo ge-seagen engle ge-sihðe. þa seggeð hine libban.\n24 & þa ferden sume of uren to þare byregene. & swa ge-metton swa þa wif saiden. hine hyo ne seagen.\n25 Þa cweð se hælend to heom. Eale desige on heortan. late to ge-lefene eallen þam þe þa witegan spræcen.\n26 hu ne byregede criste þas þing þolien & swa on his wuldor gan.\n27 Ænd he rehte heom of moyse & of eallen haligen ge-writen þe be him awritene wæren.\n28 & hyo ge-nehlacte þam castele þe hyo to ferden. & he dyde swilce he ferrer faren wolde.\n29 & hyo nedden hine & cwæðen. Þene (sic) mid úncc for-þan hit æfenlecð & se daig wæs á-helt. & he in eode þt he mid heom wunede.\n30 & þa he mid heom sett he on-feng hlaf & hine bletsede. & bræc & heom rahte.\n31 Ða wurðan heore eagen ge-openede. & hyo ge-cneowen hine & he ge-wat fram heom.\n32 Ænd hyo cwæðen heom be-tweonen. Næs unker heorte beornende þa he on weige wið únc spæc. & unc halige write untynde.\n33 & hyo arisen on þare ylcan tide & wenten to ierusalem & ge-metten endlefene gegaderede. & þa þe mid heom wæren.\n34 & cwæðen þt drihten soðlice aras & symone atewede.\n35 & hyo rehton þa þing. þa þe on weige ge-worðene wæren. & hu hyo hine on-cneowen on hlafes breche.\n36 Soðlice þa hyo þis spræcen. se hælend stod heom on midden. & saide heom sib syo eow. ich hit em. ne on-dræde ge eow.\n37 Ða wæren hyo ge-drefede. & aferede & hyo wenden þt hyo gast ge-seagen.\n38 And he saide heom hwi sinde ge ge-drefede. & ge-þances on eowre heorten ástiged.\n39 Ge seoð mine handa & mine fet. þt ic self hyt em. & grapieð & ge-seoð þt gast næfð flæsc ne ban swa ge ge-seoð me hæbben.\n40 And þa he þis saide he atewede heom fet & handa.\n41 Ða cwæð he to heom. þa hyo þa gyt ne lefden & for blisse wundredon. Hæbbe ge her anig þing to ætene\n42 & hyo brohten him dæl ge-bræddes fisces & bei-brad\n43 & he braecc. & þa æt beforen heom. he nam þa lafa & heom sealde.\n44 & cwæð to heom. Þis synde þa word þe ich spæc to eow. þa ic wæs þa geot mid eow. for-þan þe hit ys neod þt beon ealle þing ge-felde. þe be me awritene synde. on moyses lage. & on witegan & on salmen be me.\n45 Ða atynde he heom andgyt þæt hyo on-géten halige ge-writen.\n46 & he cw to heom þt þus is awriten & þus ge-byrede crist þolian. & þe þridden daige of deaðe arisen.\n47 & beon bodeð on his naman deadbote & synne for-gefenesse. on ealle þeode aginnende fram ierusalem.\n48 Soðlice ge synde þinge ge-witen.\n49 & ic sende on eow mines fader be-hat. Sitte ge on ceastre oððe ge seon ufene ge-scredde.\n50 Soðlice he ge-lædde hyo ut on bethaniam & he bletsode hyo his hand upp-áhafen.\n51 Ænd hit wæs ge-worðen þæt he hyo ge-bletsode. he wente fram heom & he smat (sic) in-to heofene.\n52 Ænd hyo þa hyo ge-biddende ge-cyrden into ierusalem mid muchelere blisse.\n53 & wæren efre in þare temple heriende & bletsiende god. AMEN.